Siapa yang Meminggirkan Sastera: Masyarakat atau Orangnya?

Untuk mendapatkan maklumat terkini, ikuti kami melalui Telegram

Apabila menyebut rasa sastera terpinggir, hal ini akan menyentuh perasaan ramai pihak. Daripada penggiat seni sehinggalah ketua-ketua badan tertentu. Malaysia yang kini memasuki bulan Kemerdekaan tampaknya masih dihimpit dengan persoalan ini.

Hasil daripada polemik hangat garapan Wacana Pena minggu lepas, Persatuan Penulis Nasional Malaysia (PENA) menganjurkan wacana bersirinya kali kelima, dengan tajuk “Terpinggirkah Sastera di Malaysia?”. Wacana ini berlangsung pada 13 Ogos 2021 (Jumaat) jam 9.00 malam.

Perbincangan kali ini menampilkan dua panel jemputan, pengkritik dan pensyarah Profesor Madya Dr. Asmiaty Amat, serta penyair dan penerima SEA Write Award tahun 2000, Dr. Lim Swee Tin. Bersama-sama mereka ialah panel tetap wacana dan Presiden PENA, Dr. Mohamad Saleeh Rahamad.

Konotasi “sastera Malaysia terpinggir” memang agak berbunyi negatif, tetapi Mohd Khair Ngadiron selaku moderator wacana memulakan bicara bahawa beliau mahu berbincang dengan jujur dan telus. “Kita mahu tahu, sebenarnya sastera ini untuk siapa?”

Lim dan Asmiaty memberikan jawapan yang setara bahawa sastera sememangnya untuk pembaca, yang sudi memilih untuk menikmati karya-karya garapan penulis Malaysia.

Asmiaty menyatakan, beliau percaya bahawa masyarakat Malaysia masih membaca, dan komuniti peminat sastera wujud dan berkembang. Sastera secara rumusnya adalah untuk masyarakat, dan masyarakat Malaysia pada zaman moden ini bukanlah tidak membaca, malah apa-apa yang dibaca oleh mereka juga pelbagai sekarang. Karya sastera Inggeris, karya sastera indie, mahupun arus perdana, semuanya menjadi pilihan bacaan dalam kalangan masyarakat semasa.

Posisi Asmiaty dalam dunia pengkuliahan mahasiswa di universiti memberikan ruang kepadanya untuk memerhatikan ranah pendidikan anak belia. Hakikatnya, terdapat ramai peminat sastera yang datang daripada pelbagai latar masyarakat. “Pelajar saya (datang) daripada bidang kejuruteraan, bidang sains, mereka antara pelajar yang meminati bidang sastera. Jadi, kita harus memainkan peranan untuk menyatukan masyarakat ini dengan sastera,” tegas beliau.

Sebenarnya, masyarakat tidak menolak sastera, tetapi mereka terhalang daripada melihat wajah penggiat sastera yang sebenar. Sastera memberikan nilai yang bobot dalam kehidupan manusia sebagai masyarakat. Maka, bagaimana caranya untuk kita tonjolkan wajah itu?

Bidang sastera sebenarnya berada dalam satu landasan, malah terdapat beberapa organisasi yang terlibat dengan kegiatan dan perkembangan kesusasteraan kebangsaan, khususnya Dewan Bahasa dan Pustaka dan Institut Terjemahan dan Buku Malaysia. Persoalannya, adakah persatuan dan organisasi yang sedia ada sudah gagal mengangkat kekuatan sastera kepada khalayak ramai? Dalam hal ini, Lim Swee Tin bersifat positif dalam gerakan dan pengurusan persatuan dan organisasi, kerana pengalaman beliau bersama-sama mereka sangat membantu dalam perjalanan kerjaya sastera beliau.

“Kedua-dua persatuan dan organisasi sastera kita, saya boleh katakan memberikan tangan dan sokongan tanpa diskriminasi, malah langsung tidak menyisihkan dan meminggirkan orang sastera,” jelas Lim.

Saleeh, sebagai figura dalam persatuan sastera berpendapat bahawa sastera mendapat nilai bukanlah daripada kekecohan ataupun kehebohan polemik, tetapi daripada karya-karyanya. Perihal isu politik dalam kalangan ahli persatuan sastera, beliau memanggil aktiviti politik dalam persatuan sastera sebagai aktiviti senaman. “Untuk cergas, kita kena exercise. Kalau kita senyap, ia boleh kendur dan lenyap.”

Namun untuk berpijak di bumi nyata, sastera kita setakat ini terpinggir kerana masih gagal memberikan nilai ekonomi kepada para pengkaryanya. Di Malaysia, sastera tidak memberikan pulangan ekonomi yang tinggi, kerana itu para penulisnya sukar memacu ke hadapan.

Bagi Asmiaty, meletakkan sastera sebagai platform ekonomi merupakan sebuah pilihan. Memandang sastera dari perspektif mata ekonomi semata-mata adalah menyimpangkan. “Sastera memberi nilai jiwa dan kemanusiaan,” jelas beliau.

Bagi Lim pula, penulis harus bertolak daripada titik awal niat mereka berkecimpung dalam bidang sastera. Beliau juga tidak setuju dengan pendapat yang sastera tidak memulangkan hasil ekonomi. Secara terbuka, beliau berpendapat yang karya sastera masih memberikan pulangan kewangan. “Sastera tetap membina hubungan kerjasama. Jadi pengkarya yang dihargai dan menghargai, akan bekerja keras, maka hasil daripada semua itu akan mendapat pulangannya. Tetapi saya tak kata hasil sastera akan mengkayakan. Kaya pun sebenarnya subjektif, apa dan berapa yang kita maksudkan dengan kaya?”

Dalam apa-apa bidang pun, yang penting ialah bekerja. Jika menulis untuk kaya, haruslah mengerjakan palma dengan penuh raga. Lim malah menggunakan istilah “Kita mencitrakan diri dalam kegiatan sastera kita.”

Saleeh pula berkata, kalau penulis itu berkebolehan, mereka boleh jadikan kegiatan sastera sebagai sebuah komoditi, bukan semata-mata kegiatan hobi dan sosial. Menurutnya, tiga faktor penting untuk meletakkan karya sastera dalam kegiatan ekonomi, iaitu karya itu sendiri, penulisnya dan pihak sekeliling.

“Sasterawan perlu turun ke padang dan mengenalkan diri mereka kepada masyarakat. Tonjolkan diri kepada sasterawan muda, orang-orang awam, malah mereka yang tidak dekat dengan cahaya kesusasteraan,” jelas Saleeh.

Acara penutup Wacana Pena kali ini menyaksikan Mohamad Saleeh mendeklamasikan puisi kegemaran dan bualan ramai, “Siti”, Lim Swee Tin mendeklamasikan “Menjadi Seorang Penyair”, dan Mohd Khair membacakan puisi karya Rudi Mahmood.


Tulisan Jawi Tanda Kebangkitan Peradaban Bangsa Melayu

Untuk mendapatkan maklumat terkini, ikuti kami melalui Telegram

Seperti kebanyakan bahasa lain di dunia yang mempunyai sistem tulisannya sendiri, Jawi ialah sistem tulisan bahasa Melayu yang sebenarnya menjadi tanda kebangkitan peradaban.

Pengerusi Lembaga Pengelola Dewan Bahasa dan Pustaka (DBP), Prof. Datuk Seri Dr. Awang Sariyan dalam Wacana Kuasai Tulisan Jawi dan Manuskrip Melayu Islam Siri 1 yang dijalankan secara dalam talian pagi ini berkata, fungsi tulisan Rencong atau Pallava yang sebelum ini dikaitkan sebagai tulisan bahasa Melayu tidak meninggalkan kesan sekuat tulisan Jawi.

“Walaupun tulisan Rencong dan Pallava banyak ditemui di batu nisan tetapi tidak sebagai tanda persuratan yang nyata.

“Jawi sebaliknya tersebar di pelbagai bidang dan tulisannya ialah penanda era baharu dan kebangkitan era persuratan. Ia juga penanda Melayu sebuah bangsa besar, tidak sama dengan nasionalisme Barat yang berpetak-petak mengikut bangsa tetapi digunakan oleh semua bangsa di Alam Melayu, termasuk Jawa, Bugis dan Aceh,” katanya ketika berkongsi kertas kerja “Jawi dalam Pembinaan Tamadun Melayu”.

Tegas beliau, sistem tulisan Jawi juga melahirkan ulama besar di Alam Melayu dan lebih membanggakan tulisan ini juga digunakan oleh pendakwah Arab dalam usaha menyebarkan agama Islam.

“Jawi juga digunakan untuk merekodkan hikayat lama, antaranya Hikayat Merong Mahawangsa dan Sulalatus Salatin.

“Walaupun naskhah klasik, misalnya Sulalatus Salatin itu dibauri dengan unsur mitos, namun ia tidak boleh ditolak kerana ia merakam pelbagai hal yang lebih penting seperti soal ketatanegaraan dan undang undang,” katanya.

Tegas Awang, pada zaman sebelum merdeka, sistem tulisan Jawi juga digunakan dalam surat-menyurat antara sultan-sultan Melayu dengan pemimpin Barat, malah di Tanah Melayu sendiri ia digunakan oleh Kapitan Cina ketika itu, Yah Ah Loy dalam surat-menyuratnya kepada Ketua Polis Kuala Lumpur ketika itu.

Sementara itu, Prof. Emeritus Dato’ Dr. Asmah Haji Omar ketika sesi soal jawab menyebut, ketika zaman kolonial, sistem tulisan Jawi kuat dipertahankan, malah antara syarat kenaikan pangkat pegawai British ketika itu ialah kemahiran penggunaan Jawi. Bagaimanapun hal itu berubah secara perlahan selepas Malaysia merdeka.

“Orang Melayu berasa sangat takut untuk menyebut Jawi sebagai tanda sistem budaya mereka. Selepas merdeka, kedudukan Jawi semakin terperosok dan kelihatannya orang Melayu terlalu banyak berkompromi hinggakan kedudukan Jawi merosot,” katanya.

Untuk rekod, Wacana Kuasai Tulisan Jawi dan Manuskrip Melayu Islam Siri 1 dianjurkan oleh Kluster Tarbiyah dan Persuratan Islam, Nadwah Ilmuan ABIM dan Akademi KDH dengan kerjasama Institut Alam dan Tamadun Melayu (ATMA), Universiti Kebangsaan Malaysia dan DBP. Wacana ini akan berlangsung dalam lima siri dengan siri berikutnya akan diadakan pada bulan September hingga Disember nanti.


Guru dari Gemas Johan Deklamasi Puisi Kemerdekaan 2021 Peringkat Negeri Sembilan

Seremban – Seorang guru dari Sekolah Menengah Kebangsaan Gemas, Muslim Ismail, berjaya menjadi johan bagi Sayembara Deklamasi Puisi Kemerdekaan 2021 Peringkat Negeri Sembilan. Beliau yang mengajar mata pelajaran Geografi serta Landskap dan Nurseri berjaya menerima hadiah berjumlah RM1000. Muslim mendeklamasikan puisi “Di Halaman Nenek” oleh Fairul Pujangga. Penyertaan ini merupakan penyertaan keduanya selepas pertandingan tahun lepas. Beliau bakal bertanding ke peringkat kebangsaan yang akan dijalankan pada bulan September nanti.

Sayembara deklamasi yang dianjurkan oleh Dewan Bahasa dan Pustaka (DBP) Wilayah Tengah, Gabungan Persatuan Penulis Nasional (GAPENA) dan Persatuan Penulis Negeri Sembilan (PEN) ini telah berlangsung untuk kali ke-35 dengan jayanya semalam. Objektif sayembara ini diadakan untuk meneguhkan perpaduan kaum melalui pengucapan puisi, memperkasa semangat patriotisme dalam kalangan rakyat Malaysia melalui pengucapan puisi, dan menyerikan kegiatan sambutan bulan Kemerdekaan pada setiap tahun melalui pengucapan puisi.

Selain Muslim Ismail, seramai 17 orang telah mengambil bahagian dalam pertandingan ini. Naib johan sayembara ini dimenangi oleh Huzaifah Omar (puisi “Landskap Bangsa” oleh Mohamad Saleeh Rahamad) yang menerima hadiah RM700 dan tempat ketiga dimenangi oleh Najmi Adli Mustafa (puisi “Aduhai Negaraku Permai” oleh Abdul Hadi Yusoff) yang menerima hadiah RM500. Tiga pemenang sagu hati, Siti Syaidatul Amanina Kamaruddin (puisi “Abadikan Kesetiaan Kita” oleh Sani La Bise), Wan Mohd Husni Abdullah (puisi “Milik Siapakah Tanah Ini” oleh Mohd Ghazali Taib), dan Mohd Fazreen Mohd (puisi “Tanggam Warisan” oleh Shapiai Muhammad Ramly) yang menerima hadiah RM200 setiap seorang.

Sayembara ini yang berlangsung secara dalam talian juga diselitkan dengan sesi Besogheh Darihal Berkarya bersama-sama Sasterawan Negeri Sembilan Prof. Dr. Zakaria Ali – “Melukih dalam Menulih; Menulih dalam Melukih” dan Besogheh Seni Warisan bersama-sama Sasterawan Negara Datuk Dr. Siti Zainon Ismail. Siti Zainon Ismail turut membuat penampilan istimewa dengan mendeklamasikan puisi “Bonda Kandung”.

Turut hadir menyaksikan sayembara ini ialah Ketua Satu PEN, Puan Nisah Haron, penyair dan pemenang SEA Write Award Encik Zaen Kasturi dan Pengarah DBP Wilayah Tengah, Tuan Haji Hassan Alias.


Ayahanda Rapatkan Sastera dengan Rakyat

Untuk mendapatkan maklumat terkini, ikuti kami melalui Telegram

Drama bersiri adaptasi novel Ayahanda yang sarat dengan emosi mendapat tempat di hati penonton Malaysia sejak episod pertamanya disiarkan di slot Lestary TV3 pada 10 Julai (mencecah 2.5 juta tontonan). Drama ini telah melabuhkan tirainya pada 31 Julai dengan lebih empat juta tontonan. Sambutan luar biasa terhadap drama ini membuatkan ramai penonton mencari naskhah asal novel Ayahanda karya Allahyarham Azizi Haji Abdullah sehingga kehabisan stok di Dewan Bahasa dan Pustaka (DBP) dan kini dicetak ulang.

Drama ini diinspirasikan daripada novel Ayahanda terbitan DBP oleh Allahyarham Azizi Haji Abdullah, penerima SEA Write Award (Malaysia) 1988 dan memenangi anugerah Hadiah Karya Sastera sebanyak tujuh kali. Riwayat Allahyarham Azizi turut diperkenalkan kepada penonton pada kredit akhir episod akhir drama ini.

Bagi meraikan kejayaan drama siri adaptasi Ayahanda, forum istimewa bersama peminat diadakan secara dalam talian menerusi Studio Siaran Langsung Media Sosial DBP pada 12 Ogos (Khamis) jam 9.00 malam. Forum selama dua jam ini menampilkan “orang kuat” di belakang tabir serta barisan pelakon utamanya, Anita Azizi, waris Allahyarham Azizi; Dato’ Ahmad Tamimi Siregar, pengarah; Marr Mohammad, wakil Syarikat Zeel Production Sdn. Bhd.; penulis skrip Wan Mahani Wan Hassan dan Maizura Mohd Ederis; A. Jalil A. Hamid (Haji Abdullah); Fauziah Dato’ Ahmad Daud (Hajah Noriah); dan moderator program, Mohd Hafizi Ahmad.

Memulakan forum, Anita berkongsi tentang proses penciptaan Ayahanda daripada arwah ayah beliau yang kebanyakannya berdasarkan kisah sebenar ayahnya sendiri. Daripada cebisan kisah benar itulah dikembangkan, yang beberapa watak dalam novel tersebut memang wujud dan terdapat bahagian dan kisah yang ditokok tambah.

Anita dan keluarganya sangat berpuas hati dengan drama adaptasi arahan Ahmad Tamimi Siregar ini kerana kedua-dua pelakon veterannya berjaya membawa watak Haji Abdullah dan Hajah Noriah dengan tepat, menyebabkan citra dan aura Allahyarham diingati semula.

Wan Mahani memberikan reaksi bahawa beliau memang berhasrat untuk mengangkat karya Ayahanda dengan baik dan memilih untuk berkolaborasi dengan Maizurah yang turut sama teruja dengan tawaran tersebut. Cabaran mengadaptasi karya ini timbul daripada cara penceritaannya kerana kisahnya disampaikan dalam fragmen-fragmen memori yang tidak mempunyai kronologi. Kedua-dua penulis skrip bertindak untuk menyeimbangkan nilai sastera dan nilai komersial, maka hanya adegan paling baik dalam novel dipilih, dialog dikembangkan, watak baharu dicipta, dan isu-isu polemik diketengahkan.

Sambung mereka, dialog Haji Abdullah dengan Hajah Noriah sengaja dikekalkan dalam bahasa Melayu biasa dan bukan dialek utara bagi menonjolkan keindahan dialog dalam karya asal. Maizurah membuat rujukan mengenai tokoh menerusi drama bersiri Ripin Mugha Batu arahan Sabri Yunus yang diinspirasikan daripada novel Jogho Yang Tewas Rohani Deraman, filem Sang Pencerah (2010), Sang Kiai (2013), dan Gandhi, My Father (2007).

Menurut Marr Mohammad, produksi Syarikat Zeel yang lebih dominan mengangkat karya pop, buat pertama kalinya bekerjasama dengan DBP dan TV3 untuk mengangkat karya sastera. Marr yang mewakili produksi berkongsi bahawa mereka sudah lama ingin meluaskan horizon pengkaryaan dan mahu menerbitkan adaptasi karya sastera.

“Kami merasakan sudah sampai masanya kami memberi kepada masyarakat. Karya-karya sastera ini sangatlah mematangkan hati dan fikiran bukan sahaja dari sudut cerita tetapi nilai murni dan mendidik masyarakat. Ini tanggungjawab kita sebagai pengkarya,” katanya.

Pengarah Dato’ Ahmad Tarmimi Siregar pula mengongsikan banyak cabaran yang dihadapi akibat kekangan kru kumpulan, perbelanjaan, masa, lokasi, dan persediaan kajian disebabkan oleh pandemik COVID-19. Beliau memanjatkan kesyukuran kerana banyak urusan dimudahkan sehingga berjaya menyiapkan drama ini.

Ahmad Tamimi turut memegang watak sebagai Lebai Haji Kassim dan menurut Jalil Hamid, adegan Haji Abdullah dan Haji Kassim merupakan titik mula Jalil Hamid meneruskan karakter Haji Abdullah.

Tambah Jalil Hamid sebagai pelakon utama, itulah kali pertama beliau memegang watak seorang imam sepanjang dunia lakonannya. Kenangan yang tidak dapat dilupakannya dalam pembikinan drama ini adalah ketika adegan tersekat di laut untuk menggerakkan bot sepanjang 40 kaki dengan penumpang empat orang. “Kebetulan, saya anak nelayan, jadi saya gunakan sedikit kelebihan untuk menggerakkan bot tersebut.

“Lakonan bukan hanya ‘buat’, tetapi kajian watak (perlu dibuat) dan perhaluskan perwatakan watak,” katanya.

Menurut Fauziah Dato’ Haji Ahmad Daud atau Ogy, ketika membaca beberapa helaian skrip awal, terbit rasa merinding dan ada sesuatu yang berlaku dalam sanubarinya. Atas sebab itu, beliau membaca terus-menerus skrip 13 episod itu sehingga akhir. Baginya, kualiti skrip yang baik itu diterima sepenuhnya tanpa bantahan kerana rasa, jiwa dan roh karyanya amat hidup. Pelakon pemenang Festival Filem Malaysia ini memegang watak Hajah Noriah yang sangat berbeza dengan personaliti dirinya. Hal ini menjadi cabaran baginya. Namun begitu, beliau tetap berjaya menjadi Hajah Noriah, menjiwai perasaan dan minda tua pranyanyuknya. Fauziah turut gembira kerana melalui karya ini, orang seni dapat juga berdakwah.

“Melalui Ayahanda, saya dapat membuktikan bahawa seni lakon ialah seni yang sangat mahal harganya,” katanya.


Zaheera Ibrahim Juara Deklamasi Puisi Kemerdekaan Peringkat Negeri Kedah 2021

Alor Setar – Dewan Bahasa dan Pustaka (DBP) Wilayah Utara dengan kerjasama Angkatan Sasterawan Nasional Kedah (ASASI) komited melaksanakan Sayembara Deklamasi Puisi Kemerdekaan Peringkat Negeri Kedah (SDPK) 2021 secara dalam talian. Pertandingan ini merupakan acara tahunan yang dilaksanakan pada setiap tahun untuk memilih peserta yang akan mewakili negeri ke Sayembara Deklamasi Puisi Peringkat Kebangsaan 2021.

Seramai lapan orang peserta yang terdiri daripada latar kerjaya yang berbeza telah mengambil bahagian untuk menonjolkan bakat masing-masing. Namun begitu, hasil penelitian hakim, johan sayembara deklamasi kali ini disandang oleh Zaheera Ibrahim. Anak kelahiran Sungai Petani ini mempertaruh puisi “Citra Jiwa Merdeka” karya Abdul Karim Gullam untuk memikat hati para hakim.

Naib johan disandang oleh Mohamad Hakimi Mohamad Rejab menerusi puisi “Segugus Ingatan Rubaiyat Bangsa” karya Shamsudin Othman. Manakala tempat ketiga disandang oleh M. Shahadat Ali Nordin yang menyampaikan puisi berjudul “Menjadi Laksamana” karya Zainal Abidin Haji Suhaili ataupun Abizai.

Zaheera Ibrahim selaku johan membawa pulang wang tunai berjumlah RM1000, piala pusingan, piala iringan, buku dan sijil, diikuti dengan tempat kedua dan ketiga yang masing-masing membawa pulang wang tunai RM700 dan RM500, piala iringan, buku dan sijil.

Turut hadir memeriahkan acara dan memberikan sokongan kepada peserta ialah Encik Shahizan Affandi Zakaria, Pengarah Perbadanan Perpustakaan Awam Negeri Kedah (PPAK), Encik Rahimi Arifin, Pengarah DBP Wilayah Utara dan Tuan Haji Abu Hassan Morad, Ketua Satu ASASI. Semoga SDPK dapat menarik minat dan menjadi platform bagi warga negeri Kedah menonjolkan bakat-bakat baharu dalam bidang deklamasi puisi.

Tonton persembahan penuh acara sayembara di sini.


Kebangkitan Gelombang Feminisme Penulis Wanita Sabah

Untuk mendapatkan maklumat terkini, ikuti kami melalui Telegram

Kota Kinabalu – Penganugerahan Sasterawan Negeri Sabah ke-2 baru-baru ini menjadi polemik yang hangat diperkatakan kerana wujud pertikaian oleh beberapa pihak dan individu yang kurang senang dengan pengiktirafan yang diberikan kepada Azmah Nordin. Pertikaian ini menggeladak kerana Azmah bukan anak kelahiran Sabah. Namun demikian, amatlah malang jika seseorang penulis yang sudah berpuluh tahun menetap di Sabah tidak diiktiraf jasa, kredibiliti dan kualiti sasteranya.

Sesiapa sahaja sedia maklum akan sumbangan Azmah kepada masyarakat dalam pembentukan penulis muda tanah air. Azmah sering membimbing para penulis pemula, terutamanya di seluruh Malaysia secara percuma. Penerima SEA Write Award itu juga telah mengambil peranan secara individu dalam usaha memasyarakatkan rakyat tentang sastera sekali gus membuktikan bahawa peranan itu bukanlah tertakluk atau disandarkan sepenuhnya pada persatuan semata-mata.

Terbukti, usaha Azmah tidak sia-sia kerana ramai kalangan anak didiknya, telah memenangi pelbagai sayembara dan anugerah, hingga mencapai peringkat kebangsaan.

Pemilihan dan pengiktirafan kepada Azmah adalah berdasarkan merit yang wajar mengikut kriteria yang ditetapkan oleh urus setia. Malah, panel penilainya terdiri daripada mereka yang mempunyai kedudukan dan pengalaman dalam perkembangan sastera di Sabah. Inilah kewajaran yang melayakkan Azmah Nordon, seorang insan yang banyak berjasa dalam persuratan kotemporari diketepikan.

Hal ini juga merenung kembali buah bicara yang diungkapkan oleh Dr. Rem Dambul, “Sastera patriaki di Sabah yang ketinggalan zaman selama tiga dekad telah runtuh selepas Azmah Nordin dianugerahi Anugerah Sasterawan Negeri Sabah ke-2.”

Maksud tersirat sebalik kata-kata Rem Dambul itu umpama sindiran halus yang mengejutkan gerakan sastera Sabah yang tidur-tidur ayam agar kembali berketak. Jika diamati, terbukti 70 peratus keaktifan penulisan di Sabah adalah dalam kalangan penulis wanita dan baki 30 peratusnya baru penulis lelaki. Barangkali inilah yang dimaksudkan oleh Rem Dambul.

Keakuan dan sokongan terhadap pengiktirafan yang dianugerahkan kepada Azmah ini didukung oleh sekumpulan penulis wanita yang sering menjadi tenaga penggerak terhadap sastera Sabah, antaranya termasuk Ruhaini Matdarin, Rita Robert Rawantas, Kathirina Susanna Tati, Dayangku Mastura, Faridah Abdul Hamid, dan Welnee Joykin. Atas inisiatif dan kepekaan mereka juga telah berlangsung bual bicara bersama Azmah Nordin pada 15 Ogos yang lalu secara langsung di laman Facebook Rita Robert Rawantas.

Bual bicara yang dikelolakan oleh Ruhaini Matdarin itu, telah membuka banyak ruang dan memancing banyak sokongan serta pendapat daripada penonton.

“Sastera jalan memberi kebaikan. Jika dibisukan polemik ini, ibarat membiarkan pohon getah ditoreh dan susunya diambil oleh orang lain. Selepas 30 tahun, muncul Azmah Nordin sebagai Sasterawan Sabah. Bakat itu ada di mana-mana. Suatu hari mungkin berada di negeri lain. Maka tidak terbatas karya seseorang penulis hanya di negeri kelahirannya,” ujar Faridah Abdul Hamid.

“Tidak wajar pertikaian kenegerian kerana bukan daripada kelahiran Sabah. Sedangkan Azmah berkahwin, menetap dan melahirkan anak-anak Sabah. Sastera sepatutnya menyatukan rakyat. Jika wujud sastera bersyaratkan negeri, maka sastera sudah menjadi satu garis pemisah,” jelas Kathirina Susanna Tati.

Manakala Dayangku Mastura pula berpendapat, “Tidak semestinya dengan memiliki sarjana, fikiran akan berubah. Ada yang tiada sarjana tetapi mempunyai etika dan lebih pandai mengawal emosi dan ego. Kelayakan sarjana bukan ukuran terhadap sesuatu pengiktirafan. Mengapa harus dipertikaikan? Ada manusia tidak melihat cermin, tetapi sering melihat orang lain sedangkan mereka tidak melihat dirinya sendiri.”

Bual bicara santai dan bersahaja itu secara tidak langsung dilihat sebagai satu perjuangan menuntut dan mengangkat hak feminisme para penulis wanita yang sering diremehkan. Bersesuaian pula dengan identiti kepengarangan Azmah yang menjadi kemestian bagi mengungguli emansipasi wanita dalam karya-karyanya.

Demikian, berkarya sewajarnya menjadikan manusia lebih baik kerana sastera ialah agen penyatuan ummah. Justeru, isu kenegerian tidak wajar membunuh dunia sastera. Tambahan pula, perjuangan para penulis wanita memartabatkan sastera wajar diambil serius kerana perkahwinan sering membunuh penulis wanita. Lalu, mengapa harus diperkecil sebilangan mereka yang berjuang untuk terus hidup dalam lembaran selepas membina perkahwinan? Bual bicara berakhir dengan lontaran semangat oleh Azmah Nordin yang menyatakan, “Bakat tidak akan mati dan perkahwinan tidak membunuh semangat berkarya.”


E-Buku Interaktif Bahasa Melayu Tingkatkan Penguasaan Penutur Asing Dewasa dan Ekspatriat

Negara Malaysia semakin mendapat perhatian daripada dunia luar bagi tujuan ekonomi atau pelaburan. Hal ini termasuklah dari aspek bahasa dan kepelbagaian budaya dalam kalangan warganegara asing dan pelancong di Malaysia. Oleh itu, bahasa Melayu sewajarnya memainkan yang peranan penting untuk menghubungkan penutur asing dengan penduduk tempatan. Menerusi penggunaan bahasa Melayu ini, penutur asing dapat berinteraksi dan merasai keramahan rakyat Malaysia.

Berdasarkan Laporan Perangkaan Demografi 2021, komposisi penduduk bukan warganegara ialah sebanyak 2.65 juta orang (8.1 peratus). Statistik Transaksi Perkhidmatan Kaunter Jabatan Imigresen Malaysia 2020 pula menunjukkan bahawa jumlah warganegara asing daripada golongan profesional yang memasuki Malaysia melalui pelbagai pas atau permit pada tahun 2020 ialah 343 357 orang. Daripada jumlah tersebut, warganegara asing yang berstatus ekspatriat atau pegawai dagang pula berjumlah 119 293 orang, tidak termasuk jumlah pasangan atau anak masing-masing. Peluang yang terbuka ini perlu diraih untuk memperkaya dan memperkasakan bahasa Melayu dalam kalangan penutur asing yang berada di Malaysia.

Ekspatriat atau pegawai dagang ditakrifkan sebagai bakat atau pakar asing yang bekerja dalam industri tertentu seperti yang digariskan dalam Program Transformasi Ekonomi Kerajaan Malaysia. Pegawai ini ialah pekerja kontrak yang berada di Malaysia dalam tempoh beberapa tahun yang biasanya turut membawa pasangan dan anak untuk menetap di Malaysia. Ekspatriat dan pasangannya ini kebanyakannya berminat untuk mempelajari bahasa Melayu sepanjang bekerja dan menetap di Malaysia.

Bagi penutur asing dewasa ini, kejayaan memahami serba sedikit perkataan harian dalam bahasa Melayu merupakan suatu perkara yang penting sebagai tanda hormat kepada Malaysia sebagai negara tuan rumah yang sudi membenarkan golongan ini bekerja dan menetap di Malaysia. Kebolehan berbahasa Melayu menjadi sangat penting apabila penutur asing ini perlu berkomunikasi dengan penduduk tempatan dalam urusan harian atau melancong, terutamanya ketika pergi ke daerah atau kampung yang lain.

Pada abad ke-21 ini, penggunaan teknologi digital sudah tidak asing lagi kerana menjadi wadah penting dalam kehidupan harian. Penggunaan bahan interaktif digital melalui perisian, media sosial dan internet adalah antara usaha untuk meningkatkan kemampuan berkomunikasi dalam bahasa Melayu oleh penutur asing. Namun begitu, wujud satu cabaran besar dalam penggunaan bahan interaktif ini.

Menurut Juwariah Osman dan rakan-rakan dalam makalah “Strategi Pengajaran dan Pembelajaran Bahasa Melayu kepada Penutur Asing: Pendekatan Teknologi (Apps) dan Program Pengukuhan Berdasarkan Model Kolb”, walaupun banyak aplikasi telah dibangunkan dalam pasaran digital seperti Google Translator dan Malay Lingo, pembangunannya tidak berasaskan sukatan pelajaran bahasa Melayu yang tepat dan prinsip pembelajaran bahasa asing.

Seterusnya, bagi Nuraihan Mat Daud dalam makalah “Penggunaan Teknologi dalam Pengajaran Bahasa”, penggunaan e-buku bersama-sama laman sesawang dalam pengajaran bahasa Melayu masih kurang di Malaysia. Bilangannya terlalu terhad dan tidak dapat diandalkan, selain tidak meluas jika dibandingkan dengan laman sesawang yang serupa dalam pengajaran bahasa Inggeris. Hal ini menjadi satu cabaran besar yang perlu diatasi oleh penyelidik yang ada di Malaysia.

Bagi menyahut cabaran ini, satu kajian telah dilaksanakan oleh Akademi Bahasa, Universiti Teknologi Malaysia, Skudai, Johor, terhadap sebuah buku digital atau e-buku interaktif bahasa Melayu yang bertajuk Learn Malay with Rene. Buku ini ialah buku panduan bagi penutur peringkat pemula. E-buku tersebut dilengkapi dengan pelbagai elemen interaktif dan ciri multimedia untuk menarik minat penutur asing serta membantu golongan ini mempelajari bahasa Melayu.

Peserta kajian pula adalah dalam kalangan penutur asing dewasa yang terdiri daripada komuniti kecil ekspatriat yang menetap di Kota Iskandar, Johor Bahru. Ekspatriat atau pegawai dagang ini berasal dari negara Eropah dan Asia, seperti Jerman, Rusia, Belanda, Denmark, United Kingdom, Amerika Syarikat, Australia, Iran, Algeria, India dan Jepun. Dalam kajian ini, peserta terlebih dahulu perlu memuat turun e-buku ini secara dalam talian menerusi peranti seperti telefon pintar, tablet atau komputer, dan dipindahkan ke dalam format tertentu, sama ada PDF, EPUB, MOBI, atau dipindahkan ke dalam peranti e-buku Kindle agar fungsi dan ciri interaktifnya dapat beroperasi dengan sepenuhnya.

Hasil kajian telah membuktikan bahawa penutur asing dewasa menggemari reka bentuk interaktif yang terdapat dalam e-buku Learn Malay with Rene, selain cirinya yang mudah diakses di mana-mana tempat dan pada bila-bila masa sahaja. Penutur asing dewasa ini juga mendapati bahawa penggunaan pemudah klik ke rangkaian multimedia lain sangat bermanfaat ketika mempelajari bahasa Melayu. Dengan hanya menggunakan rangkaian pemudah klik pada e-buku tersebut, penutur asing dewasa ini dapat memperoleh penerangan atau maklumat lebih lanjut tentang sebutan bahasa Melayu dalam bentuk audio dan video pembelajaran.

Di samping itu, menerusi rangkaian pautan ke laman sesawang lain seperti YouTube, penutur asing dewasa ini dapat menonton pelbagai pilihan lagu, drama dan filem Melayu, sekali gus dapat meningkatkan lagi minat penutur asing terhadap bahasa Melayu.

Penemuan lain yang sangat menarik dalam kajian ini adalah apabila penutur asing dewasa yang terdiri daripada golongan ekspatriat ini berasa seronok dan teruja sebagaimana kanak-kanak apabila menggunakan e-buku yang menyediakan pelbagai unsur grafik yang lucu dan menarik, serta paparan skrin yang berwarna-warni. Golongan ekspatriat ini juga beranggapan bahawa e-buku tersebut sangat menghiburkan ditambah pula dengan permainan interaktif seperti permainan belit lidah, kad imbas dan kuiz, serta rangkaian ke laman sesawang kartun.

Dalam era globalisasi ini, sudah tiba masanya supaya penghasilan bahan penerbitan dalam bahasa Melayu dipergiat dan penyebarannya diperluas ke dalam pelbagai bentuk teknologi digital. Sehubungan dengan itu, usaha menghasilkan e-buku interaktif sewajarnya mendapat sokongan semua pihak demi memartabatkan bahasa Melayu di seluruh dunia.


Keupayaan Penulis Menzahirkan Pengajaran dalam Penulisan

Untuk mendapatkan maklumat terkini, ikuti kami melalui Telegram

Kita sedang melalui tahun-tahun yang mencabar akibat pandemik COVID-19 yang melanda, bukan hanya negara kita tetapi di seluruh dunia sejak lebih setahun lalu. Antara cabarannya termasuklah dari aspek kesihatan, ekonomi dan pelaburan, pendidikan juga tidak terkecuali, begitu juga aspek pembangunan sosial dan masyarakat.

Negeri Johor juga kini berdepan dengan kemelut dan kesan daripada  pandemik COVID-19. Maka itu, kita perlu merenung dan melihat bagaimana keadaan semasa yang kita tempuhi ini terkandung hikmah dan rahsia-Nya yang besar.

Insya-Allah, saya yakin dan percaya bahawa para penulis mempunyai ilham serta idea yang bernas untuk melahirkan sebanyak mungkin karya kreatif yang kritis dan berkualiti dalam kita mendepani  pelbagai cabaran, termasuklah cabaran COVID-19.

Sememangnya, Kerajaan Negeri Johor akan mengiktiraf sumbangan dan juga jasa para penggiat karyawan dan penulis Johor. Bagi mengukuhkan lagi kedudukan Anugerah Sastera Johor ke-12 ini, Kerajaan Negeri Johor telah menambah, sebagai contoh, hadiah wang tunai pada kategori dan genre terpilih. Malahan, kategori yang diberi pengiktirafan juga turut ditambah. Pengiktirafan ini secara tidak langsung akan membuka peluang yang lebih besar kepada para karyawan dan penulis untuk mengetengahkan bakat dan kualiti penulisan masing-masing.

Pada majlis Anugerah Sastera Johor ke-12 ini, Kerajaan Negeri Johor berbesar hati untuk mengiktiraf perjuangan anak jati Johor dalam bahasa, sastera dan persuratan. Sehubungan itu, Anugerah Sastera Johor mengangkat seorang tokoh dalam persuratan dan kesusasteraan, sebagai penerima Anugerah    Tokoh Penggiat Sastera Johor, iaitu Datuk Seri Profesor Dr. Awang Sariyan. Penganugerahan ini, berkat usaha dan konsistensi beliau dalam perjuangan mengangkat dan memartabatkan bahasa kebangsaan, tanpa mengira konteks perubahan. Syabas kepada Datuk Seri Profesor Dr. Awang Sariyan. Usaha dan keringat perjuangan yang dicurahkan selama ini sungguh besar ertinya  kepada kita semua. Perjuangan beliau wajar diteladani oleh semua pihak.

Kerajaan Negeri Johor akan sentiasa mendapatkan pandangan untuk  menambah baik pengiktirafan supaya lebih bersifat menyeluruh. Hal ini secara tidak langsung menjadi pemangkin kepada penulis untuk lebih prolifik dalam bidang tersebut.

Sebuah bangsa berjaya ialah mereka yang membaca. Sebuah karya yang berjaya akan menjadi tatapan pembaca tanpa mengira era dan masa. Inilah yang dinamakan karya terbaik sepanjang zaman. Justeru, seseorang penulislah yang akan mencorakkan pemikiran pembaca, dan kini medan penulisan semakin terbuka luas serta tiada batas sempadan. Namun, had etika dan tanggungjawab karya akan menjadi pengukur penting bagi nilai kematangan serta sisi positif sesebuah hasil penulisan.

Umum mengetahui bahawa Johor telah melahirkan ramai penulis dan  karyawan yang tersohor. Sejarah juga membuktikan pemikir Johor pernah  menjadi pencetus kepada beberapa agenda besar pada peringkat negeri  dan nasional. Negeri Johor telah mengabadikan nama-nama mereka, seperti Raja Ali Haji, Tun Seri Lanang, Munsyi Abdullah, Munsyi Ibrahim, Mejar Mohd. Said Sulaiman, Sasterawan Negara Usman Awang, Khadijah Hashim, Adibah Amin, Zaharah Nawawi, dan ramai lagi. Bukti ini menzahirkan bukti bahawa ramai tokoh dari tanah permata selatan ini merupakan pencetus perjuangan bahasa, pemikir, cendekiawan, budayawan, dan sejarawan.

Kepada anak-anak muda, jadikanlah bidang penulisan ini sebagai platform untuk menyampaikan serta meluahkan hasil karya yang kreatif dan kritis. Gunakanlah kecanggihan teknologi dan keupayaan kita masa kini untuk menyampaikan pengajaran yang baik kepada semua masyarakat, khususnya dalam kita mendepani cabaran pandemik COVID-19 yang belum lagi berpenghujung.

Akhir sekali, dengan lafaz bismillahirahmanirrahim, saya merasmikan Anugerah Sastera Johor kali ke-12 bagi tahun 2021 secara dalam talian pada petang ini.

Teks ini diubah suai daripada teks ucapan YAB Datuk Haji Hasni Mohammad, Menteri Besar Johor bagi Majlis Perasmian dalam Talian Anugerah Sastera Johor ke-12 pada 8 Ogos 2021 di Media Sosial Yayasan Warisan Johor.


Hikayat Panglima Nikosa: Antara Novel Melayu Terawal di Dunia

Kuching – Novel yang berusia 145 tahun ini, dihasilkan secara cetakan litografi pada 30 Jun 1876 di Bukit Persinggahan, Kampung Boyan, Kuching Sarawak. Novel karangan Ahmad Syawal Abd. Hamid ini telah ditemui tersimpan di Rhodes House Library of Oxford, England oleh Sarawak Literary Society dalam simpanan Sir Hugh Low yang pernah bekerja dengan James Brooke sebelum dilantik menjadi Residen Perak pada tahun 1877. Inilah novel yang menjadi tanda transisi pergerakan daripada sastera lisan kepada sastera bertulis dalam era perkembangan kesusasteraan moden di Sarawak, berkisah tentang sebuah realiti kehidupan yang dikonstruksikan.

Hikayat Panglima Nikosa mengisahkan cerita seorang pemuda bernama Nikosa, diminta oleh ayahnya untuk mempertahan negeri daripada serangan pihak musuh. Ancaman pihak musuh menimbulkan rasa ketakutan kepada rakyat. Akibatnya, mereka tidak berani keluar rumah dan tidak dapat melakukan rutin harian secara aman sehingga terbawa-bawa ke dalam mimpi. Ketakutan yang mencengkam hidup rakyat mengakibatkan seorang demi seorang penduduk berpindah ke negeri lain. Justeru, timbul kebimbangan daripada ayah Nikosa yang pada ketika itu merupakan seorang ketua dalam negeri tersebut.

Maka, berlakulah beberapa siri peperangan yang diketuai oleh Nikosa menentang pihak musuh dan akhirnya pasukan di bawah kepimpinan pemuda tersebut berjaya menumpaskan musuhnya. Kejayaannya menjadi buah mulut masyarakat kerana kebijakan dan kepimpinan Nikosa yang adil dan saksama, malah menjadi rujukan orang luar. Pemikiran Nikosa yang panjang dan terkehadapan tentang nasib dan masa depan orang-orang kampung dibuktikan dengan kejayaan pemuda itu mendirikan kampung baharu.

Nikosa mendahului kepentingan rakyat daripada kepentingan peribadinya. Dia tidak akan berfikir tentang masa depannya sehinggalah segala urusan pembangunan kampung atau negeri selesai. Setelah itu, barulah Nikosa berkahwin dengan seorang anak menteri bernama Jalilah yang rupawan dan jelitawan, lalu mereka dikurniakan dua orang anak lelaki dan seorang anak perempuan.

Pengarang Ahmad Syawal Abd. Hamid ialah tokoh sasterawan Melayu moden dan ternama di Sarawak. Ketokohannya pernah digambarkan oleh Margaret Brooke (1903) sebagai seorang yang berwibawa, baik hati, mudah berkawan dan murah hati, serta berpengetahuan dalam bidang sastera. Malah, beliau disifatkan sebagai “a cultured man”, seorang lelaki budiman yang halus budi pekertinya.

Menurut Dr. Jeniri Awang, Ketua Pegawai Eksekutif New Sarawak Tribune dan SV News Sdn. Bhd., melalui bual bicara dalam Program Bicara Pusaka Bangsa Siri 2, “Membaca tulisan Ahmad Syawal adalah sama seperti membaca gagasan pemikiran, wawasan, kearifan, serta sikap etnosentrisme dan etnonasionalismenya melalui teks dan wacana hikayat itu. Novel tersebut merupakan suatu usaha dokumentasi terhadap sejarah perkembangan tamadun Melayu, yang menggambarkan realiti sosioekonomi, kemajuan dan perkembangan masyarakat di Kuching, Sarawak pada akhir abad ke-19. Melalui siri-siri kajian yang dilakukan, Jeniri mengklasifikasikan hikayat ini kepada beberapa bahagian. Antaranya, termasuklah plot yang menggambarkan unsur individualisme pengarangnya. Hikayat ini mengangkat semangat zamannya di samping menampilkan mancawarna masyarakat tempatan pada masa itu. Juga terlihat cerminan hierarki sosial dan bayangan atau refleksi tahun-tahun sebelum pengarang menulis. Hal ini bererti, kisah tulisan Ahmad Syawal ini tentunya ditulis pada tahun-tahun terdekat sebelum hikayat itu dicetak.

Watak Nikosa digambarkan sebagai pemimpin yang berhati lurus, suci dan terbilang. Namun begitu, nama “Nikosa” sebenarnya agak asing dalam kalangan masyarakat di Sarawak. Tiada nama Nikosa yang dijumpai dalam realiti kehidupan masyarakat di Sarawak pada ketika itu hingga kini. Persoalannya, siapakah Nikosa dan dari manakah pengaruh bahasa terhadap kata nama itu muncul? Karakter Nikosa juga digambarkan sebagai ketua medan perang atau ketua di kampung yang empati dan prihatin kepada rakyat dalam novel ini. Bahkan, Nikosa ialah watak pemberani, unggul, ikhlas dan bijaksana.

Panel kedua dalam program bicara ini, Dr. Fatimah Hj. Subet, pensyarah Fakulti Bahasa dan Komunikasi, Universiti Malaysia Sarawak pula mengupas wacana ini dari sudut bahasa, dan mengambil pendekatan semantik inkuisitif melalui kemahiran relevan untuk mencari kesan terhadap konteks kajian falsafah pemikiran pengarangnya. Dr. Fatimah menegaskan dari sudut etimologi, terdapat perubahan pada makna kata tentang nama Nikosa. Menurut pandangan beberapa orang sarjana, nama Nikosa tiada dalam dialek Melayu Sarawak. Justeru, berkemungkinan wujud pengaruh bahasa Arab dalam sentuhan nama tersebut. Dalam daftar bahasa Arab, Nikosa diambil daripada perkataan asalnya, ‘naqsun’ melalui huruf nun, qaf dan shad, yang membawa erti “berkurang”. Pun demikian, hal ini masih belum dapat dibuktikan kesahihannya.

Dalam hal ini, Fatimah memetik pandangan Profesor Madya Dr. Awang Azman Awang Pawi, Jabatan Sosiobudaya, Akademi Pengajian Melayu, Universiti Malaya yang menyatakan bahawa terdapat unsur bahasa Yunani pada nama Nikosa tersebut (Nikolas). Hal ini kerana pengaruh bahasa asing amat biasa dalam masyarakat Melayu peribumi yang bersifat sejagat. Andaian-andaian ini memunculkan pelbagai persoalan yang harus dibuktikan dari sudut teoretikal dan analisis bahasa. Pada akhirnya, Fatimah menjumpai kajian numerologi dari Indonesia yang menjelaskan maksud Nikosa, iaitu seseorang yang menuntut keistimewaan, mempunyai bakat seni, atau seseorang yang tidak pernah letih, bertanggungjawab, melindungi, merawat, bermasyarakat, seimbang, dan simpati.

Juga ditemukan beberapa istilah dan simpulan bahasa dalam teks karangan hikayat tersebut, seperti “angkat-angkat bujang”, “lepak” dengan sebutan e pepet, “mulang”, “lemantak” (pengaruh Melanau), dan “mengayau” (pengaruh Iban dan Kenyah). Justeru, aspek kejelasan dari sudut kajian bahasa ini membuktikan Hikayat Panglima Nikosa sememangnya berlatarkan negeri Sarawak.

Diharap Hikayat Panglima Nikosa yang ditulis dalam laras bahasa Melayu klasik bertulisan Jawi ini mendapat pengiktirafan UNESCO kerana naskhah ini merupakan naskhah besar yang mengubah sejarah perkembangan novel Melayu di Malaysia.

Wacana yang berlangsung pada 12 Ogos (Khamis) jam 10.00 pagi ini boleh ditonton di sini. Beli kajian dan teks novel Hikayat Panglima Nikosa di sini.


Karya Sastera Terjemahan: Mengangkat Budaya dan Citra Dua Negara

Untuk mendapatkan maklumat terkini, ikuti kami melalui Telegram

Kuala Lumpur – Pernah disuarakan bahawa penterjemahan karya sastera menjadi lesu dan kurang diberikan perhatian oleh para penterjemah kerana kerjanya yang dianggap begitu sukar dan rumit.

Namun begitu, penterjemahan karya sastera daripada bahasa Cina kepada bahasa Melayu ternyata berlangsung dengan giatnya, terutama melalui kerjasama yang termeterai antara Dewan Bahasa dan Pustaka (DBP) dengan Pusat Kebudayaan Han Malaysia (HAN).

Sejak menandatangani memorandum perjanjian kerjasama, DBP dan HAN telah berjaya menerbitkan beberapa judul buku terjemahan seperti Hikayat Mimpi Rumah Agam Merah (Jilid I hingga Jilid IV), Maharaja Yongzheng: Perebutan Takhta Sembilan Putera dan Antologi Cerpen Mahua (Siri I hingga Siri IV).

Sebagai usaha mempromosikan kandungan karya dan menyemarakkan pembacaan karya sastera terjemahan, empat siri bicara karya sastera terjemahan bakal berlangsung setiap bulan, bermula pada Ogos dan berakhir pada November 2021.

Bicara karya terjemahan akan dimulakan dengan Hikayat Mimpi Rumah Agam Merah (Ogos), Di Mana Ranting Dipatah (September), Maharaja Yongzheng: Perebutan Takhta Sembilan Putera (Oktober), dan Purnama Batu Jed (November).

Buku terjemahan Hikayat Mimpi Rumah Agam Merah dan Maharaja Yongzheng: Perebutan Takhta Sembilan Putera diterbitkan oleh DBP, manakala Di Mana Ranting Dipatah dan Purnama Batu Jed ialah karya terbitan Pusat Kebudayaan Han Sdn. Bhd.

Menurut Presiden HAN, Dato’ Goh Hin San, “Persatuan Penulis China melalui Kelab Pembaca Sastera China Malaysia (KPSCM) akan turut terlibat dalam menjayakan siri bicara sastera terjemahan, yang juga diadakan bersempena ulang tahun DBP ke-65.”

Dato’ Goh turut memaklumkan, program siri bicara sastera terjemahan ini akan dimasukkan dalam senarai kegiatan yang mengisi Dekad Membaca Kebangsaan (DMK).

Bicara karya sastera terjemahan yang julung kali diadakan secara bersiri setiap bulan ini juga bertujuan untuk menggalakkan orang ramai membaca buku yang diterbitkan dalam bahasa Melayu.

Selain menjadi ruang untuk menghayati karya sastera terjemahan, program tersebut juga menjadikan sastera sebagai jambatan yang menjalinkan hubungan dalam kalangan pembaca sastera di Malaysia, khususnya dalam menghayati karya klasik mahupun kontemporari dari China yang diterjemahkan dalam bahasa Melayu.

Secara tidak langsung, kandungan karya yang menjadi mauduk bicara akan menjadi obor yang menyerlahkan budaya dan identiti dua negara, Malaysia dan China, yang telah menerbitkan karya terjemahan tersebut.

Acara sulung akan berlangsung pada Selasa, 17 Ogos 2021 pukul 8.00 malam. Sebelum tirai wacana bicara buku dibuka, akan diadakan majlis pelancaran program Siri Bicara Buku Sastera Terjemahan yang akan disempurnakan oleh Ketua Pengarah DBP, Datuk Abang Sallehuddin Abg Shokeran.

Yang akan turut serta bersama-sama Ketua Pengarah DBP ialah Presiden HAN, Dato’ Goh Hin San, Ketua Eksekutif Yayasan Karyawan, Datuk Zainal Abidin Borhan dan Pengerusi Persatuan Penulis China, Tie Ning serta beberapa ahli jawatankuasa Persatuan Penulis China.

Majlis yang diadakan secara dalam talian itu akan disiarkan ke seluruh dunia melalui pelantar digital DBP seperti jendeladbp.my, TV DBP dan Radio DBP, termasuk media sosial DBP seperti Instagram, Twitter, Facebook, Telegram, YouTube dan Tiktok.

Program majlis pelancaran juga boleh ditonton melalui laman Facebook Pusat Kebudayaan Han Malaysia dan Yayasan Karyawan Malaysia.

Program bicara buku yang bertajuk “Titian Sastera: Bicara Buku Sastera Terjemahan China” yang digerakkan oleh Kelab Pembaca Sastera Malaysia-China dengan kerjasama DBP, HAN dan Yayasan karyawan Malaysia akan dimulakan dengan perkongsian tentang karya Hikayat Mimpi Rumah Agam Merah.

Projek penerbitan Hikayat Mimpi Rumah Agam Merah versi bahasa Melayu yang terbit dalam empat jilid, telah bermula pada tahun 2018. Proses penterjemahan buku ini memakan masa selama beberapa tahun sebelum berjaya dihasilkan oleh beberapa ahli Persatuan Penterjemahan Malaysia dan Penulisan Kreatif Malaysia.

Slot pertama siri bicara buku sastera terjemahan bertemakan “Mimpi Rumah Agam Merah dari Perspektif Pertukaran Masyarakat, Keluarga, Cinta dan Budaya Malaysia”. Sesi pembukaan ini akan dikendalikan oleh Profesor Madya Dr. Goh Sang Seong dari Universiti Sains Malaysia (USM) selaku moderator.

Bersama-sama beliau ditampilkan tiga ahli panel, iaitu editor bebas, Zaleha Ahmat, pengasas Pusaka, Eddin Khoo dan pensyarah dari Beijing Foreign Studies University, Dr. Han Xiao.

Bagi menarik minat khalayak, pihak penganjur turut mengadakan Pertandingan Resensi Buku Hikayat Mimpi Rumah Agam Merah dengan menawarkan hadiah pertama bernilai RM1000, hadiah kedua RM700, hadiah ketiga RM500 dan tiga hadiah sagu hati masing-masing bernilai RM300.


Pustakawan Menongkah Cabaran Transliterasi

Untuk mendapatkan maklumat terkini, ikuti kami melalui Telegram

Kuala Lumpur – Koleksi manuskrip yang tersimpan di Perpustakaan Peringatan Za’ba, Universiti Malaya (UM) bertujuan untuk menyokong penyelidikan dan pembelajaran di UM. Terdapat sebanyak 326 judul yang merangkumi pelbagai bidang kesusasteraan, pensejarahan, perubatan tradisional, teks agama, kanun, petua, cerita rakyat, syair, dan pantun. Setakat ini, kebanyakannya telah didigitasikan untuk disebarluaskan dan memudahkan pengkaji mengakses manuskrip Melayu lama.

Berikutan berkuat kuasanya Perintah Kawalan Pergerakan (PKP) akibat pandemik COVID-19 yang melanda Malaysia, para pustakawan telah mengambil inisiatif agar manuskrip yang tersimpan tidak terbiar begitu sahaja. Ratnawati Sari Mohamad Amin, Timbalan Ketua Perpustakawan dan juga Ketua Bahagian Arkib dan Repositori, ketika membentangkan laporannya yang bertajuk “Manuskrip Melayu di Perpustakaan Universiti Malaya” dalam Webinar Manuskrip Melayu Citra Mahawangsa menjelaskan, bermula tahun 2019, para pustakawan di Perpustakaan Universiti Malaya telah melaksanakan kerja-kerja mentransliterasi manuskrip Melayu lama.

“Hikayat Penerang Hati”, “Hikayat Raja Budiman” dan “Syair Ikan Teroeboek” merupakan antara manuskrip yang telah selesai ditransliterasi.

“Kandungan manuskrip yang telah ditransliterasikan boleh disebarluaskan kepada pembaca yang tidak boleh membaca Jawi, malah dengan adanya kaedah sebegini akan meningkatkan lagi jumlah bilangan pembaca,” jelas beliau.

Ratnawati Sari merupakan salah satu daripada 15 orang pembentang laporan dalam webinar yang berlangsung pada 17 Ogos 2021 (Selasa), jam 9.00 pagi anjuran Bahagian Penyelidikan Sastera, Jabatan Dasar dan Penyelidikan, Dewan Bahasa dan Pustaka.

Webinar Manuskrip Melayu Citra Mahawangsa yang bertemakan “Cabaran dan Masa Depan Manuskrip Melayu” diadakan bertujuan untuk mengumpulkan data dan maklumat berkaitan manuskrip Melayu yang terdapat di seluruh negara. Malah, webinar yang dianjurkan secara dalam talian ini telah menemukan beberapa institusi, universiti dan pakar bidang dalam manuskrip Melayu dari dalam dan luar negara. Perasmi bagi webinar ini ialah YBhg. Profesor Datuk Seri Haji Awang bin Sariyan, Pengerusi Lembaga Pengelola Dewan Bahasa dan Pustaka merangkap Pengarah Institut Alam dan Tamadun Melayu (ATMA), Universiti Kebangsaan Malaysia.


Prestij Agung Hikayat Mimpi Rumah Agam Merah

Kuala Lumpur – Dewan Bahasa dan Pustaka (DBP) mengorak langkah positif apabila menterjemahkan Hónglóumèng (Dream of the Red Chamber), atau kini dikenali dalam bahasa Melayu sebagai Hikayat Mimpi Rumah Agam Merah. Karya agung yang dinukilkan oleh Cao Xueqin ini merupakan sebuah daripada Empat Novel Klasik Cina terpenting dalam sejarah panjang kesusasteraan Cina.

Hikayat Mimpi Rumah Agam Merah lahir daripada proses penterjemahan yang gigih dalam tempoh beberapa tahun. Penerbitannya yang terdiri daripada empat jilid berlaku secara berfasa, bermula pada tahun 2018, yang keseluruhannya mengandungi 120 bab.

Sebagai usaha untuk mengajak masyarakat Malaysia membaca karya klasik agung dari negara China yang telah diterjemahkan dalam bahasa Melayu, DBP dan Persatuan Kebudayaan Han Malaysia (HAN) mengadakan siri bicara buku sastera terjemahan China. Hikayat Mimpi Rumah Agam Merah menjadi buku pertama yang berlangsung pada 17 Ogos 2021 pukul 8.30 malam, sejurus selepas majlis perasmian Titian Sastera: Bicara Buku Sastera Terjemahan China oleh Ketua Pengarah DBP, Datuk Haji Abang Sallehuddin Abang Shokeran.

Hikayat Mimpi Rumah Agam Merah (HMRAM) merupakan novel berbentuk drama yang memaparkan kisah suka duka dan jatuh bangun sebuah keluarga bangsawan yang mengalami zaman kejatuhan. Novel yang menyentuh perasaan ini berlatarkan sejarah dan sosiobudaya masyarakat yang disulami peristiwa yang penuh ketegangan serta penampilan watak yang hebat, seperti Jia Baoyu dan Lin Daiyu. Semua itu menjadi rencah yang meninggalkan kesan yang mendalam kepada sesiapa sahaja yang membaca kisah klasik China ini. Yang turut menjadikan novel ini menarik ialah paparan protes golongan muda terhadap sekatan yang dikenakan oleh sistem feudal dalam soal percintaan.

Bicara karya yang berlangsung selama satu jam setengah ini dikemudikan oleh pensyarah Pusat Pengajian Ilmu Kemanusiaan, Universiti Sains Malaysia, Profesor Madya Dr. Goh Sang Seong. Bersama-sama dengan beliau ialah tiga ahli panel, iaitu pensyarah dari Beijing Foreign Studies University, Dr. Han Xiao, editor bebas, Zaleha Ahmat, dan pengasas Pusaka, Eddin Khoo. Dr. Goh membuka bicara dengan kata-kata, “Karya sastera menggambarkan tamadun dan akal budi sesuatu bangsa. Karya terjemahan pula sebagai titian yang menghubungjalinkan masyarakat dari pelbagai negara yang terlibat menterjemahkan karya dalam bahasa negara masing-masing, lantas mewujudkan persefahaman dan keharmonian.”

Dr. Han Xiou yang dikenali dengan nama Melayunya, Dr. Indah, menerangkan bahawa HMRAM ditulis berdasarkan kisah benar yang berlaku dalam sejarah China. “Oleh sebab itulah, HMRAM ini mempunyai nilai kesusasteraan yang tinggi dan diakui sebagai karya sastera klasik agung milik negara China.”

Aspek lain yang menjadikan HMRAM sebuah karya yang berbeza daripada karya sastera yang lain ialah sifatnya yang mirip sebuah ensiklopedia sosiobudaya serta alur kisah dan jalan ceritanya yang sangat indah dan menyentuh perasaan.

“Karya ini juga sarat dengan misteri atau rahsia yang harus diteroka oleh pembaca dan diselidik oleh pengkaji sastera,” ulas Dr. Han yang mengakui HMRAM sebuah karya agung yang menyaingi karya klasik Barat.

Editor buku HMRAM, Zaleha Ahmat, berkongsi pengalaman menyunting karya terjemahan yang menurut beliau bukan satu kerja yang mudah. Perbezaan budaya dan sifat karya yang kompleks menjadi cabaran paling hebat dalam proses menyunting manuskrip HMRAM. Hal ini bertambah mencabar kerana HMRAM diterjemahkan oleh lima penterjemah, yang setiapnya menghasilkan gaya bahasa terjemahan yang berbeza.

“Saya perlu menyelaraskan kesemua hasil terjemahan oleh lima penterjemah dengan menetapkan satu piawaian supaya penyuntingannya selaras, di samping mengekalkan laras bahasa klasik yang disesuaikan dengan zaman moden agar karya terjemahan versi dalam bahasa Melayu itu menarik dari segi bahasa dan kosa katanya,” ujar Zaleha.

Bagi membantu beliau memahami karya yang berlatarbelakangkan sosiobudaya negara China zaman feudal ini, Zaleha membina rajah atau susur galur bagi menandakan nama watak dan konflik yang dialami oleh watak yang berbeza peranan, status dan kedudukan, ditambah dengan nama yang begitu asing dengan latar dirinya yang berbangsa Melayu.

Sebagai budayawan, Eddin Khoo memperkatakan elemen seni dan budaya yang terdapat dalam HMRAM. Sebelum itu, Dr. Goh dan Dr. Han menyatakan HMRAM sebuah karya yang luar biasa kerana menyajikan pembaca dengan lebih kurang 400 bait puisi yang disulami dalam teks penceritaan. Jadi, dalam memperkatakan puisi yang begitu banyak dalam HMRAM, Eddin Khoo menyatakan puisi sudah digunakan dalam karya prosa sejak tiga dan empat ratus tahun dahulu. Puisi juga merupakan salah satu alat yang menandakan peralihan zaman, dari masa lampau hingga masa kini.

“Hebatnya HMRAM kerana mengungkapkan sejarah dan budaya zaman lampau dalam masyarakat China sebagai sebuah dunia kayangan menggunakan puisi. Selain itu, perasaan watak dalam HMRAM juga diluahkan menggunakan puisi, yakni penggunaan aksara yang disusun indah dan penuh makna,” ujar Eddin.

Aspek lain yang menjadi bahan kupasan ialah alat susastera yang menunjangi penulisan HMRAM, khususnya perlambangan dan metafora, perkaitan sesuatu objek dengan pemikiran dan budaya masyarakat, misalnya kaitan antara makanan dengan budaya masyarakat China, dan titik persamaan antara Malaysia dengan China yang dilihat pada penggunaan herba (China) dan jamu (Malaysia). Akhir sekali, disentuh soal kisah cinta tiga segi dan pertentangan ideologi politik yang mewarnai konflik cerita HMRAM.

Sememangnya dalam kesusasteraan klasik Cina, HMRAM merupakan salah satu karya agung yang tidak ternilai seni sasteranya, selain amat berpengaruh dan tersebar luas. Watak dan perjalanan episod dalam HMRAM juga diketahui oleh hampir segenap lapisan masyarakat Cina sepanjang zaman.

Pada bahagian pengenalan novel HMRAM, dipaparkan catatan pengarangnya yang menyatakan, HMRAM ialah novel paling agung dalam sejarah kesusasteraan Cina, malah seolah-olah tidak ada sebarang karya klasik yang mampu menjangkau kecemerlangan novel ini. Oleh sebab itulah, bicara karya HMRAM melabuhkan tirainya dengan pernyataan bahawa jika kesusasteraan sebagai cerminan jiwa sesuatu bangsa, maka HMRAM dianggap karya yang tidak kurang pentingnya dalam pembentukan jiwa bangsa. Sehingga kini, HMRAM telah diterjemahkan dalam beberapa bahasa, seperti bahasa Inggeris, Jepun, Korea, Perancis, Rusia, dan Sepanyol.

Tonton bicara buku Hikayat Mimpi Rumah Agam Merah di sini.

Beli Hikayat Mimpi Rumah Agam Merah Jilid I, Jilid II, Jilid III dan Jilid IV. Bagi versi kulit keras, sila layari katalog buku kami.

Karya Sastera Terjemahan: Mengangkat Budaya dan Citra Dua Negara


Pembentukan Istilah Sastera Perlu Memenuhi Keperluan Sezaman

Untuk mendapatkan maklumat terkini, ikuti kami melalui Telegram

Sastera tidak akan pudar dengan adanya penelitinya, pencintanya dan pengarangnya. Begitu juga pakar bidang yang terdiri dalam kalangan ahli akademik, yang sekali gus mempunyai kepakaran tertentu dalam genre sastera Melayu. Dewan Bahasa dan Pustaka (DBP) sebagai badan bahasa, sastera dan penerbitan yang dari dahulu hingga kini mengusahakan pembentukan istilah untuk pelbagai bidang ilmu, termasuklah bidang sains dan teknologi.

Oleh itu, menerusi rancangan Cakna Ilmu: Peka Bahasa “Memperkasakan Istilah Kesusasteraan” pada 17 Ogos 2021 (Selasa) telah menampilkan Dr. Shamsudin Othman, pensyarah kanan, Fakulti Pengajian Pendidikan, Universiti Putra Malaysia (UPM) dengan beberapa kupasan yang berkait tentang pembentukan istilah sastera dan cabaran pembentukan istilah dari kaca mata para peneliti sastera. Menurut Dr. Shamsudin Othman, “Istilah sastera yang dibentuk itu perlu memenuhi keperluan sezamannya atau keperluan semasa.”

Sesuatu penggunaan istilah walau diterima pakai oleh ramai orang bukanlah bermakna ia dapat digunakan dengan sewenang-wenangnya …

DS: Apakah yang membezakan konsep perkataan dan konsep istilah dalam pengertian biasa?

Sesetengah masyarakat pada masa kini ada yang keliru antara konsep perkataan dengan istilah sastera. Perkataan ialah sesuatu himpunan kata yang digunakan oleh masyarakat awam dan bersifat umum atau apa-apa sahaja yang digunakan dalam penulisan atau komunikasi seharian. Manakala dalam bidang linguistik pula, istilah terbina daripada penelitian pakar atau para peneliti bidang tersebut. Namun begitu, apabila menjelaskan konsep istilah secara spesifik, haruslah dikelompokkan untuk bidang ilmu tertentu dengan memiliki makna yang tepat, mempunyai fungsi serta tahap keabsahan yang tinggi.

DS: Bagaimanakah terbinanya istilah dalam sastera?

Dalam pembentukan istilah, ada beberapa langkah yang perlu dipatuhi. Pertama, perlulah mencari kata akarnya atau kata jati asli dalam sesuatu masyarakat atau komuniti. Selain itu, kosa kata bahasa Melayu bukan sahaja terikat untuk negara Malaysia semata-mata, tetapi juga hubungan serantau (negara lain dalam rumpun Melayu) yang menjadi sumber perolehan istilah baharu dalam bidang sastera. Misalnya, mengambil kira istilah yang diguna pakai di Indonesia, Singapura, Brunei Darussalam dan Thailand, yang akhirnya dikatakan sebagai kata akar asli Melayu.

Kedua ialah keterbukaan dan tidak terikat dengan perkataan sedia ada. Bahasa itu hidup dan kaya, dan penerimaan istilah daripada bahasa asing merupakan sesuatu yang normal bagi perkembangan dan kelangsungan bahasa Melayu. Hal ini bukan bermakna bahasa Melayu itu miskin atau kurangnya kosa kata, tetapi penerimaan kosa kata itu dapat disesuaikan dengan perkembangan dan situasi semasa. Pembentukan istilah baharu juga barangkali boleh berlaku semasa proses transliterasi, seperti penemuan istilah yang jarang-jarang kita dengar tetapi didokumentasikan dalam manuskrip terdahulu.

Ketiga ialah pengubahsuaian sesuatu istilah. Misalnya dahulu tiada lagi diciptakan istilah “cerno”, tetapi pada zaman seterusnya telah diguna pakai istilah tersebut. Cerno ialah akronim yang merujuk “cerpen” dan “novel”. Cerno telah dibuktikan melalui hasil karya Sasterawan Negara S. Othman Kelantan untuk karyanya Nagogho Astana, dan Anwar Ridhwan untuk karyanya Naratif Ogonshoto. Kedua-dua karya ini dikatakan oleh peneliti sastera sebagai cerpen atau novel, atau kumpulan cerpen yang melengkapi untuk menjadi sebuah novel.

DS: Apakah cabaran-cabaran pembentukan istilah baharu dalam sastera?

Cabaran utama ialah menentukan kesepakatan dan penerimaan bersama antara semua pihak, termasuklah para peneliti sastera, sarjana sastera dan komuniti yang menyelami dunia perkembangan sastera. Penerimaan istilah ini juga disepakati secara harmoni tanpa adanya penafian terhadap penolakan yang berlaku. Contohnya, kita mengambil istilah dalam bahasa Inggeris, iaitu “folklore” yang merujuk cerita rakyat. Namun, ada sesetengah peneliti sastera berpandangan bahawa istilah ini merujuk sastera rakyat, buku rakyat dan hikayat. Pertembungan pandangan ini akhirnya diputuskan dalam perbahasan dengan mengambil kira keputusan bersama dalam rangka konsep kesarjanaan dan pembuktian terhadap makna, takrifan atau “saintifik makna pada bidang” yang boleh dipertanggungjawabkan kepada pembinaan sesuatu istilah tersebut.

DS: Kenapakah penggunaan istilah bahasa Melayu klasik banyak mempengaruhi istilah dalam sastera pada masa kini?

Untuk konteks ini, kita meletakkannya dalam istilah “arkaik” yang bermaksud istilah-istilah lama atau perkataan asli Melayu yang pada masa kini masih sesuai lagi penggunaannya. Dato’ Rahman Shaari bersama-sama beberapa orang penulis misalnya telah menghasilkan kamus arkaik, dengan mengambil sumber istilah daripada Sejarah Melayu, Hikayat Hang Tuah, Hikayat Merong Mahawangsa, dan sebagainya. Contohnya, perkataan “zulmat” yang bermaksud gelap gelita atau keadaan sesat tanpa hidayah. Dan, perkataan ini perlu dihidupkan semula fungsi maknanya bagi tujuan memperkaya kosa kata bahasa Melayu, tanpa adanya istilah daripada bahasa asing sebagai pengganti pada istilah yang sedia ada.

DS: Bagaimanakah peranan yang boleh dimainkan oleh guru untuk memanfaatkan istilah sastera dalam Pengajaran dan Pembelajaran bahasa Melayu pada masa kini?

Penerbitan buku Glosari Istilah Kesusasteraan inilah sebagai salah satu panduan dan pedoman untuk membantu para guru dan pelajar di sekolah mendapatkan rujukan berautoriti, selain daripada capaian internet menerusi laman sesawang tertentu sebagai rujukan pantas. Namun begitu, tidak semua istilah yang tersebar dalam laman sesawang atau media sosial itu terbukti kesahihan dan keabsahan takrifnya. Oleh hal yang demikian, sesuatu penggunaan istilah walau diterima pakai oleh ramai orang bukanlah bermakna ia dapat digunakan dengan sewenang-wenangnya (khususnya dalam konteks pendidikan).

DS: Apakah pandangan Dr. tentang penggunaan bahasa rojak?

Aspek utama ini bergantung pada masyarakat yang memahami konsep jati diri. Pengaruh luar yang tersebar ini diperlihatkan dapat memberikan dua kesan langsung kepada masyarakat. Pertama, mewujudkan kekayaan istilah sains, teknologi, perubatan atau bidang tertentu. Kedua, penggunaan yang tidak terkawal yang mengakibatkan kemerosotan dan kehilangan kualiti bahasa Melayu yang sekali gus menghilangkan identiti jati diri sebagai warga Malaysia.

DS: Apakah yang dimaksudkan dengan istilah “karya”?

Istilah “karya” berasal daripada bahasa Sanskrit, yang bermaksud “teks”. Karya juga boleh ditakrifkan sebagai produk yang dihasilkan oleh pengarang dan milik peribadi kepada pencipta teks asal. Misalnya, karya disebut sebagai karya puisi, cerpen atau novel. Ada juga karya yang ramai penulisnya, dan hal ini dikenali sebagai karya bersama. Menurut Glosari Istilah Kesusasteraan, “karya” merujuk sesebuah buku yang ditulis oleh pengarang.


PDM Pergiat Usaha Pemuliharaan dan Pemeliharaan Manuskrip Melayu

Untuk mendapatkan maklumat terkini, ikuti kami melalui Telegram

Kuala Lumpur – Manuskrip Melayu merupakan hasil karya tulisan tangan para ilmuwan zaman dahulu. Kehadirannya terserlah sebagai warisan khazanah ilmu dan lambang peradaban bangsa. Koleksi khazanah Melayu ini bukan sekadar termuat dalam lakaran sejarah dan perkembangan penulisan bahasa Melayu, malah menjadi wahana utama dalam pembentukan kearifan tempatan dan sosiobudaya rakyat Malaysia pada masa kini dan akan datang.

Sehingga kini, Pusat Dokumentasi Melayu (PDM) Dewan Bahasa dan Pustaka telah berjaya mengumpul dan mendokumentasikan lebih 300 judul manuskrip yang meliputi beberapa bidang, seperti bidang bahasa, kesusasteraan Melayu, ilmu perubatan tradisional dan kitab agama. Walau bagaimanapun, koleksi manuskrip Melayu PDM tidak dapat disimpan dengan kemudahan perkakasan dan peralatan penyimpanan yang baik dan teratur mengikut piawaian antarabangsa dalam pendokumentasian koleksi manuskrip. Hal ini disebabkan oleh kekangan kewangan, ruang yang terhad, dan ketiadaan tenaga mahir dalam kerja mendokumentasikan koleksi manuskrip.

Untuk tujuan tersebut, PDM telah melaksanakan sebuah Bengkel Pemuliharaan dan Pemeliharaan Manuskrip Melayu pada 18 Ogos 2021 (Rabu), jam 9.30 pagi bersama-sama dengan pakar bidang, iaitu Dr. Ros Mahwati Ahmad Zakaria, Ketua Pusat Penyelidikan Manuskrip Alam Melayu, Institut Alam dan Tamadun Melayu (ATMA), Universiti Kebangsaan Malaysia.

Ros Mahwati menegaskan bahawa pegawai yang bertanggungjawab perlu memahami terlebih dahulu kaedah dalam pengurusan koleksi manuskrip. “Ada enam perkara atau asas yang perlu diketahui, iaitu manuskrip, fasiliti, sumber manusia, prosedur operasi rasmi (SOP), ilmu dan kewangan.

“Setiap manuskrip yang keluar atau masuk ke bangunan penyimpanan perlu dibuat pemeriksaan fizikal. Hal ini bertujuan untuk memastikan manuskrip berkenaan adalah objek yang telah disenaraikan, memastikan ia dalam keadaan stabil atau lengkap, dan memastikan ia selamat daripada sebarang serangga yang boleh menjangkiti koleksi sedia ada,” kata beliau.

Jelas Ros Mahwati lagi, manuskrip merupakan objek budaya bersifat organik yang terdedah pada risiko kerosakan, sama ada kecil atau besar. Faktor kerosakan pula terbahagi kepada empat, iaitu alam, manusia sendiri, serangga, dan sistem pengurusan yang tidak sesuai.

Melalui bengkel tersebut, semua pembantu pemuliharaan di Unit Jilid PDM dan beberapa orang pustakawan yang terlibat dalam pendokumentasian koleksi manuskrip PDM diberi tunjuk ajar tentang kaedah terbaik untuk merawat naskhah yang mengalami kerosakan fizikal. Dengan adanya kemahiran dalam pengendalian manuskrip, maka koleksi manuskrip yang terdapat di PDM dapat dirawat daripada sebarang kerosakan, malah dapat dirujuk oleh penyelidik tempatan dan antarabangsa, seiring dengan perkembangan ilmu terkini.


Ziarah ASASI ke Rumah Sasterawan Negara Shahnon Ahmad

Sik – Pada 7 Ogos 2021, Angkatan Sasterawan Nasional Kedah (ASASI) telah mengambil inisiatif meletakkan papan tanda Kediaman Sasterawan Negara Allahyarham Profesor Emeritus Dato’ Dr. Haji Shahnon bin Ahmad di kampung Banggol Derdap, Sik Kedah. Pada masa yang sama, semua pihak yang hadir juga mengambil inisiatif untuk melawat serta membersihkan kawasan sekitarnya.

Tuan Haji Abu Hassan Morad selaku Ketua 1 ASASI telah melaksanakan upacara memasang papan tanda tersebut pada jam 10.00 pagi bersama-sama AJK ASASI dan beberapa orang penduduk setempat. Pihak ASASI berhasrat dengan adanya papan tanda itu, orang ramai khasnya pengunjung Pekan Sik mengetahui tentang kediaman dan lokasi rumah Sasterawan Negara ke-2, Allahyarham Shahnon Ahmad itu. Secara tidak langsung, Pekan Sik juga akan memperoleh manfaatnya.

Abu Hasan Morad juga berkata, beliau akan mengambil inisiatif meminta kerjasama Majlis Daerah Sik untuk memasukkan lokasi kediaman Sasterawan Negara itu sebagai salah satu tempat yang mesti dikunjungi oleh para pelawat di dalam kalendar tempat-tempat menarik Daerah Sik, Kedah. Lagipun, seni bina rumah tersebut yang masih utuh dan cantik mampu menggamit kedatangan pelawat untuk melihatnya. Dengan usaha ini, ASASI berharap agar dapat memberikan penghormatan yang sepatutnya kepada Sasterawan Negara yang telah mengangkat daerah Sik dalam karya-karya beliau ke persada dunia.

Lanjutan daripada aktiviti tersebut, Dewan Bahasa dan Pustaka dengan kerjasama ASASI akan mengadakan Program Wacana Dato’ Dr. Haji Shahnon bin Ahmad berserta majlis pelancaran Buku Biografi Sasterawan Negara. Program tersebut dirancang akan dilaksanakan di kediaman tersebut pada 2 Oktober 2021.

Program ini merupakan langkah optimis demi mengangkat status ketokohan Shahnon atas sumbangan besarnya dalam ilmu kesusasteraan dan kemanusiaan, sekali gus memperkasa nilai kepengarangan tanah air. Diharapkan dengan aktiviti dan program sebegini, sumbangan Allahyarham terus kekal dalam ingatan masyarakat, khususnya generasi muda yang mendatang. Semoga kediaman tersebut dan sumbangan Allahyarham Shahnon Ahmad tak lekang dek panas dan tak lapuk dek hujan. Al-Fatihah.


Nilai Intelektual Satira Malaysia

Pusat Sejarah Rakyat menganjurkan webinar “Dari Sindiran ke Satira: Bahasa Satira di Malaysia” pada 17 Ogos 2021 (Selasa). Acara menampilkan Fairuzzaman Shaharuddin sebagai pembicara dan Dr. Alina Abdullah, pengkritik sejarah seni sebagai pengulas bicara.

Fairuzzaman membahaskan topik satira melalui perbincangan linear, bermula daripada perkembangan sejarah awal satira kepada penyampaian karya satira kontemporari di Malaysia, khususnya yang berkaitan dengan perkembangan arus politik dan sosial tempatan.

“Saya melihat satira ini sebagai satu hidangan penuh, dalam satu pinggan, banyak jenis makanan yang tersedia, tidak terbentuk secara konkrit. Boleh dijumpai dalam bentuk teater, kartun, penulisan dan sebagainya,” Fairuz mejelaskan maksud satira yang beliau garap selepas membuat kajian dalam kerangka political theory of dissent (teori politik berkenaan pertentangan).

Pada tahun 1970, perkataan satira mula dimasukkan dalam Kamus Dewan, namun penggunannya dihadkan kepada “novel satira”. Fairuz namun menegaskan, budaya dan masyarakat Melayu memang menggunakan kiasan dan sindiran sejak era pementasan sandiwara dan penulisan karya hikayat lagi. Selepas kajian dan pembacaan lanjut, Fairuz memperoleh dapatan bahawa “karya kiasan” yang dihasilkan dalam tradisi Alam Melayu bertujuan untuk mengejek dan mencela kekuasaan.

“Seloka, jenaka dan kias banyak digunakan dalam teks tradisional Melayu,” tambah beliau.

Kedudukan dan perkembangan kegiatan satira di Malaysia mula menapak pada era kebangkitan nasionalisme sebelum pendudukan Jepun di Malaya, lalu terus merancak sehingga sekarang.

Pada awal tahun 1960-an, ketika kerajaan dalam usaha rancak merapatkan perpaduan  sesama kaum dan rakyat, Fairuz membahas kejayaan kartunis Lat, “Lat melalui kartun-kartun beliau yang sangat terkenal, menyentuh isu-isu sosial, dengan cara jenaka, untuk merapatkan lagi perpaduan sesama kaum dan rakyat, tetapi pada masa yang sama, turut menyindir isu sosial dan politik antarabangsa.”

Membezakan konsep satira dan sindiran yang diamalkan oleh karyawan Melayu dahulu, Fairuz menyatakan sindiran dan kiasan Melayu biasanya berusaha untuk menjaga air muka, manakala satira pula berkedudukan sebaliknya.

“Satira bertujuan untuk memomokkan. Di samping mengeji, satira juga berperanan untuk merosakkan imej,” ujar beliau.

Tegas beliau lagi, satira juga boleh menjadi platform untuk mengumpul pengetahuan dan pendapat awam perihal politik, serta menyediakan ruang umum untuk mengenal ranah politik semasa dan juga berdialog dengannya.

Menurut Dr. Alina pula, dalam konteks satira, ada perbezaan mengkut jenis produksinya. Bagi beliau, satira seni rupa yang lebih halus perlambangannya ialah jenis karya satira yang berperanan penting dalam perkembangan satira sesebuah negara.

“Saya tak meletakkan perbezaan seni sastera secara hierarki (seni kartun, seni rupa), namun satira dalam seni rupa memberikan peluang kebebasan ekspresi untuk para karyawan, malah karya begini memerlukan kemampuan yang berdaya lebih tinggi untuk khalayak membaca maksud dan perlambangan dalam karya satira mereka.

“‘Perupa’ (karyawan seni rupa) biasanya akan melepaskan tangan, membiarkan penerima atau khalayak mentafsirkan sendiri. Kadang-kadang, perupa lebih suka berahsia tentang karya mereka. Membolehkan mereka berkarya dengan lebih bebas dan selamat,” jelas Alina.

Karya satira memerlukan konteks, mengikut arus politik dan situasi yang berlaku di sekeliling masyarakat. Fairuz mengambil contoh keluaran novel Kawin-kawin karya Azizi Haji Abdullah. Novel ini sebenarnya sebuah karya satira yang membahas halus tentang suasana politik dan sosial ketika itu. Namun kerana lambat diterbitkan, masyarakat dan khalayak ramai susah untuk menerima mesej satiranya, sekali gus hampir tidak berjaya menyampaikan mesej satiranya kepada khalayak.

Alina bersetuju dengan kepentingan keupayaan karyawan atau “satirawan” untuk menyampaikan karya mereka kepada khalayak mengikut konteks, selaras dengan masa dan arus. Malah, beliau menambah bahawa kekuatan seni juga mampu ditingkatkan jika dibangunkan secara kolektif.

“Secara kolektif, mereka lebih berani, juga mempunyai sokongan yang lebih kuat. Wilayah Sabah dan Sarawak sebenarnya mempunyai beberapa kolekif seni yang kuat dan kritis terhadap perkembangan politik, seperti karya yang dihasilkan oleh Pangrok Sulap.”


Menghidupkan Kembali Cerita Lipur Lara dalam Imaginasi Abad Ke-21

Untuk mendapatkan maklumat terkini, ikuti kami melalui Telegram

Kuala Lumpur – Makmal Kemanusiaan Digital, Jabatan Bahasa dan Kesusasteraan Inggeris, Kulliyyah Ilmu Wahyu dan Sains Kemanusiaan, Universiti Islam Antarabangsa Malaysia (UIAM) menganjurkan wacana 1st Biennial Conversations tentang cerita rakyat Asia Tenggara semalam, dengan tema “Cerita Lipur Lara Malaysia Abad ke-21”. Acara yang julung-julung kalinya diadakan itu berlangsung secara maya menggunakan pelantar Zoom, dan membariskan para pembentang serta panelis, seperti Sasterawan Negara Profesor Emeritus Dr. Muhammad Haji Salleh, pengarang Dr. Anita Harris Satkunananthan, serta pengkarya AdiFitri Ahmad, Zen Cho dan Dr. Suraya Md. Nasir atau nama penanya, Jon Suraya.

Dalam ucapan pembukaan, Ketua Jabatan Bahasa dan Kesusasteraan Inggeris, Dr. Tanja Jonid menyatakan hasratnya untuk meneruskan peranan jabatannya melalui kerangka pengetahuan Islam dalam usaha menganalisis karya kesusasteraan berbahasa Inggeris. Analisis tersebut tidak hanya tertumpu pada karya-karya kanun (canons) dari Amerika, Eropah dan dunia Islam, tetapi juga meliputi lingkungan sastera Asia Tenggara, selaras dengan keberadaan budaya UIAM sendiri.

Penyelaras acara, Dr. Wan Nur Madiha Ramlan dalam ucapan alu-aluannya menjelaskan bahawa program bicara ini, serta kajian Makmal Kemanusiaan Digital dalam subjek lipur lara Malaysia amnya, adalah bertitik tolak daripada kesedaran untuk melestarikan warisan lisan yang semakin ditelan zaman.

Sekiranya beberapa dekad yang lalu terdapat banyak saluran yang mengangkat cerita lipur lara sehingga menjadi sebahagian daripada psike generasi terdahulu, apresiasi yang sama tidak lagi wujud dalam kalangan masyarakat pada hari ini. Justeru, program bicara ini secara khususnya berhasrat untuk membuka ruang untuk membincangkan hal ini dengan lebih meluas dan mendalam.

Acara diteruskan dengan pembentangan pertama oleh Dr. Anita Harris Satkunananthan, atau nama penanya Nin Harris dari Universiti Kebangsaan Malaysia bertajuk “A Practice-Based Feminist Revisioning of Otherworldly Women in Malay Hikayats”. Dalam pembentangannya, Dr. Harris telah membincangkan pengadaptasian dan pengambilan ciri-ciri tertentu daripada cerita lipur lara Melayu dalam penciptaan karya baharu. Secara khusus, beliau memfokuskan kepada penginterpretasian semula watak-watak wanita, seperti Puteri Bertujuh dalam Ulek Mayang dan puteri-puteri dalam Hikayat Raja Muda.

Watak-watak ini lazimnya watak sampingan, atau nama watak puteri hanya dinyatakan tanpa diberikan peranan yang lebih besar dalam perjalanan cerita lipur lara berkenaan. Maka, Dr. Harris sebagai pengarang telah mengangkat watak-watak ini dan memberikan suara kepada mereka dalam karya fiksyen sains dan fantasinya. Rekaysanya terhadap teks lama tersebut menjadi salah satu citra cerita lipur lara abad ke-21, yang bukan sahaja menyumbangkan kemandirian serta kelestarian kisah-kisah itu sendiri, tetapi juga mewujudkan kesinambungan pada tatacara kehidupan kontemporari.

Seterusnya, Prof. Muhammad Haji Salleh membentangkan “The Relevance and Wisdom of Folklore” dengan mengemukakan pelbagai contoh cerita lipur lara yang dikumpulnya daripada pengamatan selama berdekad-dekad. Muhammad menegaskan bahawa cerita lipur lara bukanlah hiburan rakyat semata-mata tetapi mengandungi pelbagai pengajaran penting yang diwariskan oleh nenek moyang sesuatu bangsa itu sendiri. Oleh itu, sekiranya certa lipur lara luput daripada korpus pemikiran sesuatu bangsa, termasuklah bangsa Melayu di Malaysia, maka mereka akan turut kehilangan kearifan orang terdahulu.

Selepas sesi rehat, acara diteruskan dengan sesi bicara santai dengan dua orang pengkarya dan penulis yang menggunakan cerita lipur lara sebagai subjek atau inspirasi dalam karya mereka. Pengkarya berkenaan ialah AdiFitri Ahmad yang telah menghasilkan komik trilogi Taubat Si Tanggang, Zen Cho seorang pengarang berpangkalan di United Kingdom, dan pensyarah Universiti Pendidikan Sultan Idris, Dr. Suraya Md. Nasir, pengkarya komik Jejon di Jepun. Zen Cho telah menyunting antologi cerpen Spirits Abroad serta menghasilkan novel Black Water Sister dan The Order of the Pure Moon Reflected in Water, selain novelet/cerpen panjang If at First You Don’t Succeed, Try, Try Again yang mentafsir semula legenda imugi dalam cerita lipur lara Korea.

Mereka telah berkongsi pengalaman dalam proses mengadaptasi cerita-cerita lipur lara dalam bentuk karya kontemporari, sekali gus membayangkan masa hadapan yang cerah terhadap usaha melestarikan warisan berharga ini.

Beli komik Taubat Si Tanggang di sini. Beli novel Zen Cho, Black Water Sister dan The Order of the Pure Moon Reflected in Water.


Mengiktiraf dan Memartabatkan Bahasa Etnik

Tanjung Malim – Hari Bahasa Ibunda Borneo (HBIB) 2022 yang julung-julung kalinya diadakan di Atrium, Fakulti Bahasa dan Komunikasi, Universiti Pendidikan Sultan Idris (UPSI), melibatkan penyertaan dua buah negara, iaitu Malaysia dan Brunei Darussalam. Sambutan ini diadakan untuk menyokong program Hari Bahasa Ibunda Antarabangsa yang disambut pada 21 Februari pada setiap tahun di seluruh dunia. Walau bagaimanapun, disebabkan oleh pandemik yang masih melanda negara pada masa itu, HBIB 2022 ditunda hingga kelmarin.

HBIB 2022 yang bertemakan “Pemupukan Bahasa Ibunda dalam Pendidikan dan Masyarakat” merupakan program anjuran Fakulti Bahasa dan Komunikasi, UPSI, dengan kerjasama Institut Pendidikan Guru (IPG) Kampus Kent, IPG Kampus Rajang dan Universiti Brunei Darussalam (UBD).

Bahasa etnik atau pribumi, khususnya bahasa Kadazandusun, Iban dan Dusun Brunei semakin terancam apabila penutur dalam kalangan generasi muda kurang menggunakan bahasa tersebut dalam pertuturan seharian mereka.

HBIB 2022 menggariskan empat objektif utama, iaitu memartabatkan bahasa etnik Kadazandusun, Iban dan Dusun Brunei sebagai warisan negara Malaysia dan Brunei, menggerakkan kreativiti mahasiswa UPSI, IPG Kampus Kent, IPG Kampus Rajang dan UBD dalam usaha menjadi agen perubahan dalam pelbagai disiplin ilmu khususnya pendidikan, mewujudkan penghayatan hakikat budaya ilmu yang sebenar melalui proses pengalaman, pengamatan dan perbincangan dalam aktiviti berorganisasi dan memantapkan kemahiran insaniah mahasiswa terutamanya dalam kerja berpasukan dan kepemimpinan.

Terdapat pelbagai aktiviti kebahasaan dan kebudayaan yang dianjurkan sepanjang HBIB 2022 berlangsung yang antara tujuannya adalah untuk menyemai dan memupuk rasa cinta, menghargai dan menggunakan bahasa serta budaya masing-masing. Antara pertandingan tersebut termasuklah pidato, bercerita, masakan tradisional, peragaan pakaian tradisional, puisi tradisional dan sketsa komedi. Sambutan yang diterima daripada mahasiswa keempat-empat institusi pengajian tersebut juga sangat menggalakkan.

HBIB 2022 yang berlangsung kelmarin telah dirasmikan oleh Dekan Fakulti Bahasa dan Komunikasi, UPSI, Prof. Madya Dr. [email protected] Muhammad. Dalam ucapan perasmiannya, beliau mengatakan bahawa program ini sangat penting kerana bahasa etnik juga dapat membantu memperkukuh bahasa Melayu dan mengayakan kepelbagaian budaya rakyat Malaysia secara umumnya.

Sambutan ini turut berlangsung secara hibrid dan rakamannya boleh ditonton melalui Facebook Fakulti Bahasa dan Komunikasi, UPSI.


Cerita Panji Menambat Hati Masyarakat Malaysia

Untuk mendapatkan maklumat terkini, ikuti kami melalui Telegram

Jakarta – Cerita panji yang berasal dari Jawa telah berkembang sehingga ke Nusantara pada abad ke-12 Masihi. Cerita-ceritanya malah terkenal dan tersebar sehingga ke serata negara Asia, seperti Thailand, Vietnam dan Myanmar. Umumnya, cerita yang berlegar daripada satu masyarakat kepada satu masyarakat di Jawa itu telah diolah ke dalam pelbagai bentuk kesenian seperti seni rupa, seni sastera dan seni pertunjukan, mengikut penerimaan masyarakat setempat dan peredaran zaman.

Apabila mendengar atau membaca cerita panji, sudah pasti dua nama yang cukup tersohor melekat dalam kotak fikiran. “Unsur-unsur kejawaan terserlah dengan pengekalan nama wira dan wirawati, iaitu Raden Inu Kertapati dan Raden Galuh Cendera Kirana. Tambahan pula, cerita panji tidak terlepas daripada tema kepahlawanan, keberanian dan kasih sayang. Kasih sayang tidak hanya terbatas kepada sesama manusia tetapi juga kepada Tuhan. Jadi, tidak hairan apabila senario yang seumpama itu dipaparkan menyebabkan masyarakat Melayu turut menyenanginya,” ujar Dr. Noriah Mohamed.

Dr. Noriah Mohamed, pakar kesusasteraan dan kebudayaan Melayu membentangkan kajiannya dalam Webinar Relevansi dan Aktualisasi Budaya Panji yang berlangsung pada 19 Ogos 2021, jam 2.00 petang anjuran Asosiasi Tradisi Lisan Jawa Timur, Indonesia. Webinar yang bertemakan “Cerita Panji Berkelana di Malaysia” turut menampilkan Encik Faizal Hilmie Yusof, Pengarah Perkhidmatan Rujukan dan Maklumat, Perpustakaan Negara Malaysia.

Buku berjudul Syair Misa Gumitar yang diterbitkan oleh Dewan Bahasa dan Pustaka pada tahun 2004 diangkat sebagai teks kajian.

“Syair Misa Gumitar amat langka dibicarakan oleh mana-mana pengkaji. Syair yang sangat dekat dengan masyarakat Melayu ini harus dibuat kajian lanjutan. Cerita panji yang berbentuk syair seperti ini digunakan secara meluas oleh orang Melayu. Rima dan alunan irama syair tersebut memberikan kesan kepada pendengaran dan hati mereka,” tambah Noriah.

Sememangnya, cerita-cerita panji menjadi wadah bacaan masyarakat Melayu kerana alur ceritanya mempunyai persamaan dengan cerita lipur lara Melayu yang bertemakan pengembaraan dan percintaan dalam kalangan putera dan puteri raja. Walaupun cerita panji (Jawa) dan cerita lipur lara (Melayu) diolah mengikut latar budaya masyarakat masing-masing, namun sesebuah cerita menjadi hak bersama dan boleh digunakan oleh sesiapa sahaja.


Menulis Sajak itu Bukan Mudah

Salman Sulaiman menyampaikan renungan tentang ketelitian dan kesungguhan dalam penulisan sajak.

Dunia kepenyairan kita sebenarnya disuramkan oleh sajak-sajak kita sendiri. Kenyataan tersebut memang pedih dan sakit kita mendengarnya, namun inilah hakikatnya yang perlu kita terima, agar kita tidak lagi mencipta sajak sekadar hanya untuk meluahkan perasaan atau hanya mahu bersuka-suka dengannya. Berhentilah menulis sajak cinta yang dangkal dan cetek pemikiran. Sajak bukan hanya untuk orang yang dilamun cinta sahaja, bukan juga untuk tujuan meluah perasaan semata-mata.

Kenyataan ini bukanlah bermakna menidakkan minat para pengarang muda menulis sajak, tidaklah menyekat keinginan penulis baharu untuk turut sama menghasilkan sajak dan mengirimnya ke media penerbitan. Keghairahan itu tidak disekat dan tidak terhalang langsung pun. Namun, serius dan bersungguhlah untuk jadi penyair dan bergelar pengarang. Memasuki dunia sastera sekadar ingin meluahkan madah-madah cinta atau cuma “mahu menghilangkan bosan kerana tidak tahu hendak buat apa” semata-mata akan memberikan masalah besar kepada dunia kepenyairan kita.

Benar, ada penyair besar yang menulis tentang cinta. Namun, perhatikan perihal cinta apa yang ditulisnya. Lihat betapa hebat pemikirannya, dan telitikan gagasannya. Telaah juga kekuatan bahasanya. Tidaklah cinta semata-mata, apatah lagi cinta sesama manusia sahaja. Iqbal misalnya, beliau tidak menulis sajak cinta yang kosong dan hambar, apatah lagi rindu kasih sesama manusia. Telaah ungkapan cinta dalam sajak masyhur Javid Namah karya penyair besar Pakistan ini:

Apakah uzlah? Ialah penderitaan, rindu dendam yang membakar. Kebersamaan adalah penyaksian, kesendirian adalah pencarian. Cinta dalam kesendirian, bagai lawan berbincang dengan Tuhan. Tetapi apabila cinta menampakkan diri secara terbuka, ia bagaikan raja. Kesendirian dan keterlibatan dalam dunia adalah penjelmaan sepenuh rindu yang membakar dan ghairah yang menyala; kedua-duanya adalah hal dan maqam dalam hasrat akan Tuhan.

Beliau mengungkapkan cinta yang agung, kasih yang terulung – kepada Tuhan pencipta segala makhluk. Bukan cinta nafsu sesama manusia. Bukan rindu sayang lelaki perempuan. Oleh kerana itu sajaknya hidup dan kekal, serta masih dibaca-kaji hingga ke saat ini walaupun Iqbal telah pergi meninggalkan kita 83 tahun yang silam.

Allahyarham Profesor Zulkifli Muhammad yang lebih dikenali sebagai seorang intelektual yang banyak menulis rencana perihal kemasyarakatan, agama, pendidikan, akhlak, bahasa, dan falsafah dalam pelbagai majalah dan surat khabar sewaktu hayatnya pernah mengakui kesukarannya untuk terus menulis sajak menjelang akhir-akhir usianya. Oleh kerana itu beliau hanya sempat menghasilkan sajak terakhirnya pada tahun 1961, dan selepas itu beliau terus berhenti menulis sajak sehingga penghujung usianya. Profesor Zulkifli meninggal dunia bersama isterinya dalam satu kemalangan jalan raya di Kuantan, Pahang pada 6 Mei 1964 sewaktu berusia 37 tahun.

Sajak terakhir beliau yang dimaksudkan bertajuk “Aku Hamba Tuhanku” yang disiarkan dalam akhbar Berita Minggu keluaran 27 Mac 1961. Menarik jika ditelusuri cerita sebalik sajak terakhir beliau ini. Kisah ini dicatatkan oleh Mokhtar Petah dalam bukunya Wasiat Perjuangan Zulkifli Muhammad (Penerbitan Ilham Baru & IKDAS, 2010). Berkenaan perakuan Profesor Zulkifli tentang kesukarannya menulis sajak itu, Mokhtar menulis begini: “Walaupun beliau mempunyai kemahiran mencipta sajak, tetapi Zulkifli pernah berkata kepada saya bahawa mencipta sajak terlalu sukar, tetapi sedikit sangat orang yang meminati dan terlalu sedikit pula orang yang faham erti sesebuah sajak. Menurutnya, beliau sendiri lebih suka menulis makalah kerana makalah dapat diamati oleh pembaca-pembacanya dengan sepenuh hati.”

Kisah Zulkifli Muhammad yang jarang diketahui umum ini menjelaskan kepada kita kedudukan sebenar sajak, yang nyata memiliki nilainya yang tersendiri. Seseorang penulis perlu menggunakan kepintarannya yang maksimum untuk mencipta sebuah sajak yang bermutu.

Kita akan faham bahawa Zulkifli meletakkan sajak pada kedudukannya yang istimewa serta pada martabat yang tinggi, dan beliau menggunakan sajak untuk menyatakan fikirannya, perjuangannya. Dr. Zabidin Hj. Ismail dalam sebuah makalahnya yang berjudul “Mesej Nasionalisme dan Islam dalam Sajak-sajak Zulkifli Muhammad” (Jurnal Pengajian Melayu Jilid 25, 2014) menyatakan Zulkifli Muhammad menulis secara keseluruhan 13 buah sajak sepanjang 15 tahun tempoh kepenyairannya. Dalam makalah yang sama, Dr. Zabidin turut memetik pengiktirafan Usman Awang terhadap kepenyairan Zulkifli Muhammad: “Ya, Prof. Zulkifli adalah juga seorang penyajak yang sekali sekala kita lihat mempunyai tema kebangsaan dan keagamaan yang sama kuat dan berpengaruh.”

Kenyataan Usman Awang ini membuktikan kekuatan sajak-sajak Zulkifli Muhammad walaupun Allahyarham hanya menulis 13 buah sajak sepanjang usianya. Selain Usman, Zulkifli juga sezaman dengan beberapa penyair lain seperti A. Samad Said, Siti Aishah, Burhan Md. Yaman, Mariam Abdul Ghani, dan Alis Murni. Zulkifli menjadikan sajak sebagai satu wadah untuk menyampaikan pemikiran dan dakwahnya. Manakala sajak itu sendiri ditulis menggunakan kekuatan fikirannya yang sebenar. Beliau tidak menghasilkannya secara semberono atau sesuka hati.

Penyair terkemuka Rusia, Alexander Pushkin dalam sajaknya yang bertajuk “Seruan kepada Kawan Penyair” memberikan peringatan kepada para penyair agar tidak bermudah-mudah dalam proses penciptaan sajak. Sangat berharga dan begitu baik ingatan Pushkin ini jika penyair kita benar-benar ingin belajar dan mahu memahami. Sajak tersebut dikemukakan oleh Dr. Boris Parnickel dalam kata pengantarnya untuk buku Puisi dan Prosa Pilihan Alexander Pushkin (DBP, 2001) sebagaimana berikut:

 Kawanku, jangan mengindahkan
     kepopularan!
Kebisingan pujian yang berghairah akan
     berlalu sekejap mata,
Biarpun kau mendengar kritik orang bodoh
     dan gelak orang ramai acuh tak acuh
Kau mesti tetap teguh, tenang dan tafakur.
Kau harus berdaulat dan tidak bergantung
     pada sesiapa. Pilihlah jalan sendiri
Berpandukan akal budimu yang bebas,
Sambil menyempurnakan buah fikiranmu
     yang paling bernilai,
Dengan tidak menuntut penghargaan
     terhadap kejayaanmu yang luhur.
Penghargaan itu tersimpan di dalam dirimu
     Kau adalah penilai karyamu yang
     muktamad.
Kaulah yang paling kritis tentang ciptaanmu.
Apakah kau berpuas hati dengan hasil
     tulisanmu yang kau periksa?
Kalau begitu biarlah orang banyak mengeji
     hasil karyamu,
Meludahi api yang bernyala di tempat
     pujaanmu
Sambil tersasul menggoncangkan tripod
     dengan persembahanmu yang suci.

Penyair terkenal kita pula, T. Alias Taib juga sangat berhati-hati mencipta sajak-sajak awalnya yang dimuatkan dalam buku Pemburu Kota (DBP, 1978). Walaupun sajak-sajak dalam buku ini ditulisnya ketika masih bergelar penulis muda, iaitu himpunan sajak dari tahun 1970 hingga 1976 sewaktu usianya 29 hingga 35 tahun, namun T. Alias sangat teliti dan cermat mencipta karya-karyanya. Hadir ke dalam jagat kesusasteraan sebagai penulis muda tidak memberikan alasan untuknya menulis karya-karya mentah yang rendah mutu dan kurang memikat. T. Alias telah membuktikannya dalam kumpulan sajak keduanya ini.

Apabila kita meneliti keseluruhan sajak dalam Pemburu Kota, dapat kita katakan dengan jelas bahawa penelitian rapi dilakukan terhadap isi cerita yang hendak ditulis dan proses penciptaannya yang begitu teliti pula tatkala mengarang sajak-sajak tersebut. Untuk membuktikan kenyataan itu, kita lihat salah satu sajak dalam buku ini yang bertajuk “Kuala Lumpur” pada halaman 40, yang diperturunkan di sini sepenuhnya:

1
dalam keriuhan dan kesibukanmu
kutemui kehancuran
di wajah seorang tua
tertidur di kakilima
kulihat bunga sebuah impian
tak berwarna
pecah dan layu
terkulai di bibirnya
kudengar suara sebuah tangisan
tak berirama
resah dan sayu
berderai di kalbunya

2
di sini ada pagi
tapi tak kutau
di mana mentari terbit
di sini ada senja
tapi tak kutau
bila mentari tenggelam
di sini ada malam
kutau
ia telah tempuh
ratusan dosa
antara gedung-gedung tinggi
dan lorong-lorong sunyi

 3
di tumit bangunan-bangunan raksasamu
kutemui kesombongan
kelaparan dan kejahatan
berbaur di jalan raya
kemiskinan adalah sungaimu
yang kian kurus
keruh dan coklat
di atas dadamu
kesengsaraan adalah penghunimu
yang kian kecil
dan kemudian menghilang
di balik matamu

Contoh-contoh daripada kepenyairan Iqbal, Zulkifli Muhammad, Alexander Pushkin dan T. Alias Taib yang dikemukakan bukanlah agar para penulis kita meniru sajak-sajak mereka bulat-bulat, atau mencontohi gaya penulisan sajak mereka sahaja. Tetapi diperincikan sebagai satu pegangan untuk penyair kita agar lebih cermat dan berhati-hati menulis sajak, agar para penyair kita tidak bermudah-mudah dalam menghasilkan puisi moden yang sewajarnya dihargai ini. Kita sendirilah sebenarnya yang membuat pilihan untuk karya-karya kita itu nanti, agar ingin terus dikenang atau dilupakan.

Salman Sulaiman graduan Ijazah Sarjana Muda Sastera, Universiti Sains Malaysia (2006). Karya cerpen dan sajaknya memenangi Hadiah Sastera Kumpulan Utusan (HSKU) tahun 2003, 2004, 2008 dan 2009. Mewakili penulis muda Malaysia ke Program Penulisan MASTERA di Anyer, Banten, Indonesia pada tahun 2012. Menjadi AJK Persatuan Penulis Kelantan sejak tahun 2007 hingga 2017. Beliau telah menulis lima buah buku: Pemain Bahasa, Sebelum Menjadi Penakut, ‘Ngembara…, ALLAH!, dan Nuh, Si Tukang Kayu & Sebuah Perahu. Sajaknya, “Ini Tanah Kita” dipilih sebagai teks Kesusasteraan Melayu SPM 2015–2019. Pernah menyandang Johan Sayembara Deklamasi Puisi BBK Kelantan 2015 dan menerima Hadiah Sastera Penulis Harapan Negeri Kelantan dalam Anugerah Sastera Negeri Kelantan 2019/2020. Salman Sulaiman kini merupakan penuntut pascasiswazah bidang Kesusasteraan Melayu Klasik di Fakulti Bahasa dan Komunikasi, Universiti Pendidikan Sultan Idris.


Adaptasi Layar Perlu Ideologi Naskhah Sebagai Titik Temu

Untuk mendapatkan maklumat terkini, ikuti kami melalui Telegram

Dengan perkembagan pembikinan karya audio visual berdasarkan naskhah sastera tanah air baru-baru ini mencetuskan suatu perbincangan yang positif. Sejak filem Ranjau Sepanjang Jalan (1983) yang diadaptasi daripada novel Sasterawan Negara Shahnon Ahmad, kini muncul adaptasi telefilem Srengenge (2017) dan drama bersiri Ayahanda (2021) yang mencetuskan fenomenanya yang tersendiri.

Bagi Dr. Saleeh Rahamad, walaupun pembikinan filem atau drama televisyen yang berdasarkan karya sastera membuatkan pengarahnya seperti “pengarang kedua” karya asal, titik temu yang menjulang dua medium yang berbeza itu ialah “roh” dan ideologi naskhah itu.

“Sangat penting untuk pengarah membaca, memahami dan menghayati naskhah asal penulis, supaya dapat memahami gagasan yang dibawa. Berat untuk penulis asal menerima, namun perubahan dalam proses pemindahan tetap akan berlaku, tetapi tidak wajarlah ideologi dan ‘roh’ bagi naskhah itu mati setelah berpindah medium,” jelas Saleeh.

Wacana PENA ke-6 yang dianjurkan pada 20 Ogos 2021 (Jumaat), 9.00 malam, membincangkan hal ini, dengan penampilan dua panel undangan, penulis prolifik dan editor, Sri Diah Shaharuddin dan Profesor Dr. Mahadi J. Murat, pengarah, penulis skrip dan ahli akademik. Wacana turut disertai oleh Dr. Saleeh Rahamad, Presiden PENA selaku panel tetap dan Mohd Khair Ngadiron sebagai moderator. Perbahasan kali ini bertajuk “Sastera ke Layar: Benarkah Selalu Gagal?”.

Mengakui perbezaan dua medium seni itu, Sri Diah juga mempunyai karya novel yang telah diadaptasi kepada drama bersiri, iaitu Selamat Malam Tan Sri. Pengalaman beliau ketika duduk semeja untuk berbincang proses penghasilan siri tersebut juga membuahkan pendapat.

“Antara masalah dan rintangan yang dihadapi penulis ialah terpaksa mengorbankan gagasan yang dibawa kerana terpaksa memenuhi permintaan komersial dalam ranah penyiaran layar.”

Namun, beliau juga mengakui dan memahami kekangan yang dihadapi oleh pengarah sebagai tukang pengadaptasi.

Mahadi J. Murat, sebagai tukang cerita dan pengarah bertegas untuk mengenal filem sebagai sebuah medium yang tersendiri. “Buat filem sebagai filem,” katanya.

Menurut beliau, karya sastera memang telah dan akan sentiasa dilayarkan, namun bagi pembikin filem, karya sastera seperti cerpen, skrip drama dan sebagainya hanya diambil kira sebagai “sumber cerita” semata-mata. Tanggungjawab pemindahan akan jatuh ke atas tangan pengarah filem.

Mahadi menjelaskan, kejayaan dan kegagalan sesebuah filem bergantung pada sejauh mana naskhah tersebut berjaya memberikan impak kepada khalayak (penonton), dari sudut kandungan naskhah, mesej serta pemikiran yang digagaskan oleh karyawan filem tersebut.

Beliau juga menekankan nilai sastera atau seni dalam diri karyawan filem yang juga merupakan unsur penting dan kunci untuk menghasilkan sebuah filem yang baik.

“Karyawan filem kini yang tidak mempunyai mentaliti pencerita dan pemikir sastera sebenarnya mengakibatkan kekurangan besar dalam industri perfileman.”

“Orang yang berfikiran dan berpengetahuan sastera akan mempunyai hasrat untuk menyampaikan cerita dengan kaedah dan garapan yang sedia utuh,” ujar Mahadi.

Rumus beliau, pengetahuan dalam pemikiran dan selok-belok sastera atau seni ialah kunci dan modal utama bagi resipi kejayaan karyawan filem Melayu.


Penentuan Pemimpin yang Dihajati Menerusi Tajus Salatin

Kuala Lumpur – Jatuh bangun sebuah negara bergantung kepada kewibawaan pemimpinnya. Baik pentadbirannya, maka makmurlah negaranya. Siri Ceramah Ilmiah bersama Tokoh oleh Gabungan Melayu Islam Beraja (Mi’raj) membawakan tajuk “Pemimpin yang Dihajati oleh Rakyat dan Negara” dengan mengupas kitab Tajus Salatin.

Siri Ceramah Ilmiah ini menampilkan tokoh bahasa, budaya dan kesusasteraan yang tidak asing lagi, iaitu YBhg. Prof. Datuk Seri Dr. Awang Sariyan, Pengerusi Lembaga Pengelola Dewan Bahasa dan Pustaka (DBP), Pengarah Institut Alam dan Tamadun Melayu (ATMA), Universiti Kebangsaan Malaysia, yang merupakan penerima Anugerah Tokoh Penggiat Sastera Johor tahun 2021. Moderator wacana ialah Sakaria Semela yang merupakan Setiausaha Agung My-RiO (Persatuan Mantan Pegawai Perkhidmatan Hal Ehwal Islam Malaysia).

Siri pertama bual bicara ini dimulakan dengan memperkenalkan kitab Tajus Salatin yang ditulis oleh Bukhari al-Jauhari pada tahun 1603. Kitab ini adalah antara karya terawal di Alam Melayu tentang ketatanegaraan yang meletakkan asas penting dalam sistem politik dan pemerintahan, berdasarkan lunas-lunas Islam. Kitab ini terdiri daripada tiga perkara pokok, iaitu konsep, falsafah dan kaedah, serta mempunyai 24 fasal.

Beberapa lunas penting dalam Tajus Salatin yang disentuh dalam program ini adalah mengenai kepentingan mengenal diri, raja tidak wajar bersikap sombong dan menganiaya segala hamba Allah, dan dunia hanya tempat persinggahan sementara untuk ke alam abadi yang menyeru kehidupan di dunia perlu diisi dengan penuh amanah dan tanggungjawab yang ditetapkan oleh Allah.

Awang Sariyan menyeru pemimpin politik, institusi dan pertubuhan untuk kembali menghayati kitab-kitab warisan dan pujangga ulama terdahulu yang berpandukan nas. Bagi memastikan kitab ini dapat dihayati oleh pemerintah dan rakyat di semua peringkat, Awang Sariyan mencadangkan sinergi antara universiti dengan penerbit bagi menyampaikan ilmu kitab ini dalam pelbagai versi, daripada versi penuh kepada versi ringkas, dan ditransliterasi dan diadaptasi kepada pelbagai medium berbahasa Melayu. Usaha ini diharapkan mendapat sokongan dan dokongan penuh serta diangkat menjadi agenda negara.

Ceramah Ilmiah Bersama Tokoh ini telah disiarkan secara langsung menerusi laman Facebook Gabungan Melayu Islam Beraja (Mi’raj) pada 16 Ogos 2021, jam 9.00 malam dengan anjuran bersama DBP, ATMA UKM, Majlis Perundingan Melayu, Muwasolah Agamawan dan Aktivis Memperkasa Institusi Raja-Raja (Mampir), Persatuan Mantan Pegawai Perkhidmatan Hal Ehwal Islam Malaysia (My-Rio), dan Akademi Watan.